KUMITAT PERMANENTI GĦALL-KONSIDERAZZJONI

TA' ABBOZZI TA' LIĠI AĠĠUNT

(Rapport Uffiċjali u Rivedut)

Laqgħa Nru 35

It-Tnejn, 7 ta' Diċembru, 2020

Stampat fl-Uffiċċju tal-Iskrivan

Prezz €2.50

TA' ABBOZZI TA' LIĠI AĠĠUNT

Laqgħa Nru 35

It-Tnejn, 7 ta' Diċembru, 2020

Il-Kumitat iltaqa' fil-Parlament, il-Belt Valletta, fil-5:27 p.m.

Il-Minuti tal-Laqgħa Nru 34 li saret fit-2 ta' Diċembru, 2020 ġew ikkonfermati.

ABBOZZ TA' LIĠI LI JEMENDA L-ATT DWAR GVERN LOKALI (EMENDA NRU 2)

Klawsola 2 – Emenda tal-artikolu 2 tal-Att prinċipali.

JOSÉ HERRERA (Ministru għall-Wirt Nazzjonali, l-Arti u l-Gvern Lokali): Sur President, din l-emenda qed issir in vista tal-iżviluppi li saru matul is-snin.

Oriġinarjament ma kienx hawn Diviżjoni tal-Gvern Lokali imma kien hawn Direttorat, allura kien hemm direttur li kien qisu ċ-chief executive officer tad-Dipartiment.

Matul iż-żmien il-kompetenza tal-gvernijiet lokali kibret ħafna u kienet saret riforma fejn id-Direttorat sar diviżjoni.

Għaldaqstant illum għandna Direttur Ġenerali u għandna numru ta' Diretturi u għalhekk, ma jagħmilx sens li jkollok referenza għal "Direttur" meta llum għandek Direttur Ġenerali.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 2.

Klawsola 2 għaddiet nem. con. u ġiet ordnata ssir parti mill-Abbozz ta' Liġi.

Klawsola 3 – Emenda tal-artikolu 34 tal-Att prinċipali.

IĊ-CHAIRPERSON: Rimarki?

JOSÉ HERRERA: Sur President, se nagħti spjegazzjoni qasira u wara se nitlob lil wieħed mill-konsulenti tiegħi jew id-Direttur Ġenerali jżid xi erba' kummenti.

L-ewwel nett irrid nafferma b'mod inekwivoku li l-intenzjoni ta' din l-emenda mhijiex biex b'xi mod tnaqqas il-poteri tal-gvernijiet lokali li jagħmlu bye-laws.

Il-poter li jagħmlu bye-laws se jibqa' hemmhekk u l-iskop ta' din il-liġi huwa biex tiffaċilita.

Hemm numru ta' kwestjonijiet li huma komuni għall-kunsilli lokali kollha, allura jsiru numru sostanzjali ta' bye-laws fuq l-istess suġġett però jintuża formularju differenti u kriterji differenti.

Għaldaqstant dawn qed nagħmluhom standardized.

Fil-fatt, se jkun hemm skeda u allura jekk kunsill ikun irid idaħħal in vigore konċett partikolari, minflok joqgħod jgħaddi bye-law li tmur id-Dipartiment tal-Kunsilli Lokali, tiġi vetted mill-avukati u jagħmel xhur jistenna biex ikun jista' jgħaddi dik il-bye-law, se jkun jista' sempliċement jinvoka l-artikolu taħt l-iskeda relattiva.

IĊ-CHAIRPERSON: Grazzi.

L-Onor.

KARL GOUDER: Sur President, jien din ma togħġobni xejn.

Ma naqbilx mal-Ministru li din se tagħmel il-ħajja tal-kunsilli lokali aktar faċli.

Jien naħseb li din se tiċċentralizza l-poter.

Din il-fissazzjoni li niċċentralizzaw ma togħġobni xejn.

Għandna 68 kunsill lokali li għandhom il-karatteristiċi tagħhom u l-mod tagħhom kif jagħmlu l-affarijiet u allura ma nistax nifhem għalfejn se nagħmlu din l-emenda.

Jien naqbel mal-mod kif qegħdin naħdmu bħalissa, ċjoè li l-kunsilli għandhom id-dritt jagħmlu l-bye-laws tagħhom.

U ejja nħalluhom jagħmlu l-bye-laws tagħhom!

Mhux qed nifhem għalfejn il-Ministru se jiċċentralizza.

Jekk se jiċċentralizza xorta se jkollu problema għax il-kunsilli dejjem se jkollhom xi ħaġa differenti.

Onestament ma nistax nifhem għalfejn irid jagħmilha din il-Ministru.

Diġà tkellimt miegħu qabel ma morna l-Plenarja.

Ma nafx x'jaħsbu l-esperti l-oħra, imma ma togħġobni xejn din l-iskeda.

IĊ-CHAIRPERSON: Grazzi.

Nistieden lis-Sur Natalino Attard biex jintervjeni.

Il-permess ingħata

IS-SUR NATALINO ATTARD (Direttur Ġenerali, Gvern Lokali): Sur President, irrid nispeċifika li fil-liġi prinċipali diġà kien hemm dispożizzjoni li tgħid li l-Ministru jista' jagħmel regolamenti, jiġifieri bye-laws, b'mod ġenerali, iżda ma kienx hemm metodu ta' kif għandu jagħmel dan.

Bħala eżempju – u fil-fatt fl-istadju tat-Tieni Qari I-Ministru kellu dokument biex jispjega – aħna ħadna bye-laws dwar użu ta' faċilitajiet għax għandna diversi kunsilli lokali li għaddew bye-laws fuq użu ta' faċilitajiet.

It-taqsima legali tagħna qabdet dawk il-klawsoli li jeżistu f'kull bye-law, għamlithom by general application, imbagħad magħhom għamlet skeda ta' kull kunsill.

Jiġifieri jekk kemm-il darba taħt il-bye-laws ta' użu ta' faċilitajiet għandek iż-Żurrieq li jrid jagħmel ir-rati tiegħu, pereżempju, dawk jidħlu fl-iskeda u mbagħad il-kunsill ikun jista' jgħaddihom, jiġifieri mhijiex kwestjoni fejn il-Ministru għandu diskrezzjoni u qiegħed inaqqas il-poter li għandu l-kunsill.

Aħna qbadna l-bye-laws eżistenti dwar użu ta' faċititajiet u daħħalna l-ispeċifikazzjonijiet u r-rati ta' kull kunsill fl-iskeda.

Hawnhekk għandna r-rati li qed japplikaw taż-Żurrieq, imbagħad għandna ta' Ħaż-Żabbar, eċċ. B'dan il-mod prattikament se jkun faċli li kunsill jagħmel il-bye-laws.

Kulma jrid jagħmel huwa li jibgħat l-iskeda tiegħu, il-Ministru japprovaha u tiġi parti mill-bye-law.

KARL GOUDER: Jekk qed nifhem ħażin, għiduli, imma naħseb li qed nifhem sewwa.

Jekk għandek bye-laws ta' erba' kunsilli li f'parti minnhom huma identiċi jew kważi identiċi, dawk jitħassru mill-bye-law tal-kunsilli speċifiċi u jmorru f'xi bye-law ċentrali, imbagħad jibqgħu biss l-affarijiet li huma speċifiċi għalihom hux hekk?

IS-SUR NATALINO ATTARD: Mhux qed ngħidu hekk.

KARL GOUDER: Iva, għaliex permezz ta' klawsola 3, fis-subartikolu (2) tal-artikolu 34 tal-Att dwar Gvern Lokali se jiżdied il-proviso ġdid li ġej:

"Iżda wkoll meta l-Ministru jagħmel regolamenti għal applikazzjoni ġenerali kif provdut f'dan l-artikolu, kull bye-law relatata mal-istess suġġett għandha, ipso jure, tkun imħassra, ...".

JEAN CLAUDE MICALLEF: Jekk qed nifhem tajjeb l-iskop tagħha huwa li jiġu evitati anomaliji u li jkollok sitwazzjonijiet komuni ttrattati b'modi differenti f'lokalitajiet varji.

Mill-banda l-oħra, minħabba n-neċessitajiet – u nifhem ukoll il-punt tal-Onor.

Gouder – speċifiċi li jista' jkollhom ċerti lokalitajiet, f'dak ir-rigward se jkun hemm skedi li fihom il-bżonn speċifiku tal-lokal jiġi rappreżentat, mingħajr ma jkun hemm anomaliji li jista' jkollok ċittadin f'lokalità li jgħid li mhux qed ikun rispettat b'mod ugwali bħalma jista' jkun xi ħaddieħor f'lokalità oħra.

IS-SUR NATALINO ATTARD: Biex inżid mal-kumment tal-Onor.

Micallef, aktar minn hekk, illum għandna sitwazzjoni fejn jekk kunsill irid jgħaddi bye-law għal użu ta' faċilitajiet, li għandna disgħa minnhom, irid jgħaddi mill-proċess kollu li jissottomettiha, tiġi vetted, tmur għand il-Ministru, terġa' tmur għand il-kunsill biex jara jekk il-ministru għamlilhomx xi emendi, terġa' tmur għand il-Ministru, u finalment tiġi approvata.

Dan huwa proċess twil u tedjanti.

Hawnhekk qed ngħidu li dan il-proċess kollu se ngħaġġluh permezz tal-bye-laws by general application.

Jien għandi kopja hawnhekk jekk tridu tarawha biex tifhmu aħjar.

Fil-proviso li kkwota l-Onor.

Gouder qed ngħidu li "kull bye-law relatata mal-istess suġġett għandha, ipso jure, tkun imħassra" għax qabel kellna dispożizzjoni li tgħid li jrid ikun il-kunsill li jneħħiha mentri hekk qed ngħidu li għandek bye-laws by general application u kull kunsill li jrid japplikahom għandu jagħmel l-iskeda tiegħu li tiġi parti minn dawk il-bye-laws.

Jiġifieri diġà kienet hemm id-dispożizzjoni li jsiru bye-laws by general application.

Prattikament l-iskop ta' din l-emenda hu li nħaffu l-proċess kollu.

KARL GOUDER: Jien nibqa' ngħid li għandna nħallu l-kunsilli lokali tagħna jagħmlu l-bye-laws huma.

Però jekk trid tagħmel hekk, tista' tipprovdi li sindku jkun jista' juża dan li qed tippreżentaw, u allura jgħaddi bye-law b'mod mgħaġġel, kif qed tgħid inti, imma jekk sindku jrid jagħmel bye-law li hija differenti, jkun jista' jagħmilha wkoll.

JOSÉ HERRERA: L-iskop tagħna huwa li niffaċilitaw il-proċess biex il-kunsilli lokali jagħmlu bye-laws.

Jiġifieri l-kunsilli se jkollhom dritt jagħmlu bye-laws kemm iridu, però fejn hemm diġà skeda by general application, minflok ma jgħaddu bye-law jistgħu jaqbdu u jimplimentaw dik il-parti tal-iskeda li jridu.

Issa inti qed tgħid li dan huwa tajjeb però jekk sindku jrid jagħmel bye-law li hija differenti, għandu jkun jista' jagħmilha wkoll.

Jien ma nsibx diffikultà jekk nagħmlu emenda f'dak is-sens.

KARL GOUDER: Jekk irid, għandu jkun jista' jagħmilha.

JOSÉ HERRERA: Sur President, nipproponi li klawsola 3 tiġi posposta sabiex issir l-emenda.

IĊ-CHAIRPERSON: Hawn qbil?

Fuq mozzjoni tal-Ministru għall-Wirt Nazzjonali, l-Arti u l-Gvern Lokali l-Kumitat qabel li klawsola 3 tiġi posposta.

Klawsola 4 – Emenda tal-artikolu 48 tal-Att prinċipali.

IĊ-CHAIRPERSON: Rimarki?

JOSÉ HERRERA: Sur President, din il-klawsola, li hija l-aktar urġenti u importanti, bażikament qed tagħti d-dritt lil sindku u l-kunsill relattiv li jitlob lid-Direttur Ġenerali jagħti l-kunsens tiegħu biex is-seduta ma ssirx fl-uffiċċju amministrattiv tal-kunsill lokali imma ssir xi mkien ieħor.

Idealment is-seduti għandhom isiru fl-uffiċċju tal-kunsill lokali li huwa attrezzat appożitament biex ikunu jistgħu jattendu n-nies eċċ., però nifhmu li jista' jkun hemm ċirkostanzi, bħal fil-każ attwali meta għandna pandemija, fejn ma jkunx prudenti li wieħed ilaqqa' s-seduta fil-bini tal-kunsill lokali, allura jkun jista' jagħmilha xi mkien ieħor.

KARL GOUDER: Sur President, naqblu mal-klawsola 4 però, biex inkun onest, għadhom kif ġew quddiemi l-emendi u qed nara li se titressaq il-Klawsola Ġdida 7 aktar 'il quddiem.

X'hemm differenza bejn dik il-klawsola ġdida u l-klawsola 4?

JOSÉ HERRERA: Meta naslu għaliha nkun nista' nispjegahielek.

Klawsola Ġdida 7 hija relatata ma' dak li qed ngħid issa u tispjega dak li qed ngħid issa.

KARL GOUDER: Sur President, naqblu ma' klawsola 4, imma kont se nissuġġerixxi li nżidu l-kliem "f'ċirkostanzi eċċezzjonali b'direttiva bil-miktub".

Bażikament tibqa' kif qed jgħid il-Ministru.

Jiġifieri naqbel li bħala prinċipju ġenerali dawn dejjem jiltaqgħu fl-uffiċċju tal-kunsill lokali, imma se jkollok ċirkostanzi fejn jista' jiġri li ma jiltaqgħux fl-uffiċċju, bħal fil-każ kurrenti tal-pandemija, u jmorru online, eċċ. Allura biex naraw li din ma ssirx xi ħaġa wisq regolari naħseb li għandna nżidu li dan jista' jiġri "f'ċirkostanzi eċċezzjonali b'direttiva bil-mitkub" maħruġa mid-Direttur wara konsultazzjoni mal-Assoċjazzjoni tal-Kunsill Lokali.

Infatti semmejt il-Klawsola Ġdida 7 għax dawk il-kliem qegħdin fil-proviso il-ġdid li jgħid:

"Iżda tali laqgħat jistgħu jsiru b'mod ieħor permezz ta' direttiva maħruġa mid-Direttur wara konsultazzjoni mal-Assoċjazzjoni, u din il-miżura għandha tittieħed biss f'ċirkostanzi eċċezzjonali.".

Iżda mhux qed nifhem id-differenza bejn klawsola 4 u Klawsola Ġdida 7 għax m'għandix l-artikolu 70 tal-Att dwar Gvern Lokali quddiemi.

IĊ-CHAIRPERSON: Nistieden lis-Sur Mario Fava biex jintervjeni.

Il-permess ingħata.

IS-SUR MARIO FAVA (President tal-Assoċjazzjoni tal-Kunsill Lokali): Id-differenza hija li l-oħra titkellem fuq il-laqgħat ġenerali annwali li jridu jsiru fil-lokalitajiet bilfors.

Peress li anke fil-liġi hemm żewġ artikoli li jipprovdu dwar dan li qed ngħidu, allura l-emenda tressqet b'mod separat.

KARL GOUDER: Jiġifieri bħalissa l-annual general meetings jistgħu jsiru mhux fl-uffiċini, imma bilfors fil-lokalità?

KARL GOUDER: U b'din l-emenda se ngħidu li issa jistgħu jibdew isiru anke mhux fil-lokalità?

IS-SUR MARIO FAVA: Iva, u anke li jekk ikun hemm bżonn, jistgħu jsiru online, skont id-direttiva li jagħti d-Direttur.

KARL GOUDER: Bħalissa ma jistgħux?

IS-SUR MARIO FAVA: Le, ma jistgħux.

KARL GOUDER: Jistgħu jsiru mhux fl-uffiċċju tal-kunsill, imma live.

IS-SUR MARIO FAVA: Mhux fl-uffiċċju tal-kunsill għax m'għandux il-mezzi, imma ġol-lokalità u b'mod fiżiku.

IĊ-CHAIRPERSON: Nistgħu ngħaddu għall-vot fuq klawsola 4?

KARL GOUDER: Iva, nistgħu mmorru għall-vot, imma nixtieq li tikkunsidraw li nżidu l-kliem "f'ċirkostanzi eċċezzjonali b'direttiva bil-miktub".

Inżidu l-kliem "f'ċirkostanzi partikolari".

IĊ-CHAIRPERSON: Għal liema klawsola?

KARL GOUDER: Għat-tnejn li huma, ċjoè għall-klawsoli 4 u 7.

JOSÉ HERRERA: Sur President, nipproponi li klawsola 4 tiġi posposta biex issir l-emenda.

IĊ-CHAIRPERSON: Hawn qbil?

Fuq mozzjoni tal-Ministru għall-Wirt Nazzjonali, l-Arti u l-Gvern Lokali l-Kumitat qabel li klawsola 4 tiġi posposta.

Klawsola 5 – Emenda tal-artikolu 49 tal-Att prinċipali.

IĊ-CHAIRPERSON: Rimarki?

JOSÉ HERRERA: Sur President, il-klawsola 5 hija a hot issue u wara li ħadt parir miċ-Ċivil emendajtha ftit.

Għaldaqstant nipproponi din l-emenda:

Il-klawsola 5 għandha tiġi sostitwita b'dan li ġej:

"A" Il-klawsola 5 għandha tiġi sostitwita b'dan li ġej:

"Emenda tal-artikolu 49 tal-Att prinċipali.

L-artikolu 49 tal-Att prinċipali għandu jiġi emendat kif ġej:

(a) is-subartikolu (3) tiegħu għandu jiġi sostitwit b'dan li ġej:

"(3) Is-Segretarju Eżekuttiv għandu jkun uffiċjal pubbliku waqt il-qadi ta' dmirijietu, li jkun magħżul skont dawk il-proċeduri u kriterji stabbiliti mid-Direttur bl-approvazzjoni tal-Kummissjoni għas-Servizz Pubbliku.";

(b) fis-subartikolu (4) tiegħu l-kelma "il-Ministru" għandha tiġi sostitwita bil-kelma "id-Direttur";

(ċ) is-subartikolu (5) tiegħu għandu jiġi sostitwit b'dan li ġej:

"(5) Segretarju Eżekuttiv jista' jitneħħa jew jiġi trasferit minn Kunsill għal ieħor jew fid-Dipartiment skont id-dispożizzjonijiet tas-subartikolu (6) wara li t-talba tkun evalwata minn bord maħtur għal dan il-għan mill-Ministru.

Dan il-bord għandu jkun bord statutorju ta' mhux inqas minn tliet (3) persuni."; u

(d) is-subartikolu (6) tiegħu għandu jiġi emendat kif ġej:

(i) il-kliem "minn Kunsill Lokali għall-ieħor mill-Ministru kif ġej:" għandhom jiġu sostitwiti bil-kliem "skont id-dispożizzjonijiet tas-subartikolu (5) għal xi waħda (1) mir-raġunijiet li ġejjin:";

(ii) l-ewwel proviso tiegħu għandu jiġi mħassar;

(iii) fit-tieni proviso tiegħu, il-kelma "wkoll" għandha tiġi mħassra.".

Il-paragrafu (a) jirreferi għas-segretarji eżekuttivi.

Qed ngħidu li waqt li llum il-liġi timponi li l-kunsilli jistgħu biss jagħżlu segretarju eżekuttiv minn pool għal dan il-għan, illum id-Direttur Ġenerali jista' jadotta proċedura oħra, fejn jekk il-kunsill lokali jkun irid jagħżel xi segretarju eżekuttiv barra mill-pool, ikun jista' jagħmel dan.

Ovvjament irid jiġi vetted mid-Dipartiment, però l-prerogattiva tal-għażla tibqa' f'idejn il-kunsill.

Il-poter tal-kunsilli li jagħżlu segretarju eżekuttiv mhux se jintmiss, anzi se jiżdied, għax fejn qabel il-kunsilli setgħu jagħżlu biss nies minn dan il-pool – u nafu xi problemi kien hemm, għax ikun hemm vacancy, jispiċċaw ċerti nies mill-pool, jew inkella wieħed ma jkunx irid imur, eċċ. – illum il-kunsilli lokali se jinformaw lid-Direttur Ġenerali responsabbli għall-Gvern Lokali li jixtiequ jagħżlu persuna partikolari u se jkollna proċedura biex aħna nkunu nistgħu napprovaw dan l-istat ta' fatt. Din hija x-xewqa ġenerali tal-kunsilli lokali, li jien nikkondividi.

Kien hemm anke dibattitu dwar jekk segretarju eżekuttiv huwiex uffiċjal pubbliku jew le.

Għandek min huwa uffiċjal pubbliku de juris għaliex ikun uffiċjal ġej miċ-Ċivil, u l-liġi tagħmilha ċara li kull min huwa impjegat maċ-Ċivil huwa uffiċjal pubbliku, però jkollok ukoll nies oħrajn li huma magħżulin minn barra ċ-Ċivil u n-natura ġuridika ta' dik il-kariga għadha mhix definita b'mod ċar.

Allura biex ma jkunx hemm ekwivoċi, kull min ikun segretarju eżekuttiv tal-kunsill lokali għandu jiġi meqjus bħala uffiċjal pubbliku waqt iż-żmien tal-kariga tiegħu.

Aħna għandna l-ħsieb li, in linja mal-policies tal-Public Service Commission (PSC) u taċ-Ċivil, dawn in-nies li se ningaġġaw, fl-aħħar mill-aħħar jekk wieħed ikun jista' jagħtihom xi tip ta' permanenza kif għandhom sħabhom l-oħrajn li ġejjin miċ-Ċivil, wieħed jagħtilhielhom ukoll.

Għalhekk ħallejnieha daqsxejn miftuħa.

Hemm żewġ emendi fuq is-segretarji eżekuttivi u l-aġenti segretarji eżekuttivi.

Illum il-ministru jista' jissospendi, ikeċċi, jew jittrasferixxi segretarju eżekuttiv minn kunsill għall-ieħor minħabba ċerti kriterji.

Illum ma nħossx li għandi nżomm dak il-poter jien minħabba ċ-ċirkostanzi politiċi ta' dan il-pajjiż, fejn kulħadd jaf lil kulħadd.

Inħoss li bħala Ministru għandi bżonn buffer billi nappunta bord indipendenti ta' tliet persuni, chairperson u żewġ membri.

Jekk ikun hemm talba biex segretarju eżekuttiv jitkeċċa jew jiġi sospiż jew jiġi trasfit, minflok ma tkun at the whim of the minister, id-deċiżjoni tittieħed minn bord indipendenti.

Hawnhekk l-idea hi li l-ministru jkollu buffer; id-diskrezzjoni ma tkunx kollha f'idejn il-ministru, imma jkollok bord magħmul minn persuni kompetenti li jieħdu din id-deċiżjoni.

Naħseb li fiċ-ċirkostnzi, dan it-tip ta' buffer huwa importanti u ladarba se nagħmluha għas-segretarji eżekuttivi, irridu nagħmluha wkoll għall-aġenti segretarji eżekuttivi.

KARL GOUDER: Qed nifhem sew li se tneħħi l-pool?

JOSÉ HERRERA: M'għedtx li l-pool se jitneħħa għax il-pool huwa tajjeb għax dejjem ikollok nies li huma disponibbli.

Però l-problema hi li xi kultant il-pool ma jissodisfax il-kriterji tal-kunsilli.

Allura l-kunsill se jkollu d-dritt li jekk ma jsibx lil xi ħadd mill-pool jew jekk irid ma jirrikorrix għall-pool, u jkun hemm xi ħadd li jsibu adegwat u tajjeb, huwa jista' jaħtar lil dak l-individwu.

L-idea hija li nagħti aktar poter lis-sindki meta jiġu għall-għażla.

KARL GOUDER: Bear with me għax tifhem li dawn l-emendi qed narahom issa l-ewwel darba.

JOSÉ HERRERA: Ovvjament irrid nikkwalifika li dan kollu qed isir b'konformità mal-liġi tas-Servizz Pubbliku.

KARL GOUDER: Ministru, trid tifhem li jien kont għadni bi klawsola 5 kif preżentata oriġinarjament.

Wara li tkellimna fil-plenarja u kont għedt li jien kontra li jitneħħa l-pool eċċ., iddiskutejt u mort pass oltre.

Kieku ma rajtx din l-emenda jien kont se ngħid li naqbel li għandu jkun hemm nies li ma jintgħażlux mill-pool, bil-patt u l-kondizzjoni li dawn ikollhom l-istess kwalifiki li għandhom bżonn in-nies li qegħdin fil-pool.

Imma bl-emenda li qed nara issa jien qed nifhem li se jitneħħa l-pool totalment.

JOSÉ HERRERA: Le, mhux qed ngħid hekk.

Qed ngħid li ġaladarba nħolqu problemi drakonjani biex jintgħażlu nies mill-pool ...

JOSÉ HERRERA: Jekk ikun hemm kunsill li ma jogħġbuhx in-nies li hemm fil-pool jew ma jsibx xi ħadd mill-pool, jista' jsib xi persuna li jrid hu u japplika mad-Direttur Ġenerali biex ikun jista' jingaġġa lil dik il-persuna u d-Direttur Ġenerali japprova li dik il-persuna tkun appuntata minn barra l-pool, imbasta ma jmurx kontra l-PSC.

Jiġifieri mhijiex se titneħħa l-pool.

Oltre mill-pool il-kunsill se jkollu dritt li jagħżel persuni oħrajn.

KARL GOUDER: Imma dak li qed tgħid inti u dak li hemm fl-emenda huwa differenti.

Fis-subartikolu 49(3) tal-Att dwar Gvern Lokali, li jaħtar il-pool, jingħad hekk:

"(3) Is-Segretarju Eżekuttiv għandu jkun uffiċjal pubbliku waqt il-qadi ta' dmirijietu li jkun magħżul minn pool ta' persuni għal dan il-għan.".

KARL GOUDER: Se tneħħi l-pool!

IĊ-CHAIRPERSON: Is-Sur Natalino Attard.

IS-SUR NATALINO ATTARD: Bħala wording neħħejna l-kelma "pool".

Dan għaliex bħalissa għaddejjin diskussjonijiet dwar ftehim kollettiv u rridu nħallu l-possibbiltà li jekk jiġu stabbiliti miżuri ġodda mal-PSC, min jidħol mal-kunsill lokali – u anke tingħata l-għażla lill-kunsill, basta dan li jiġi magħżul jissodisfa l-kriterji tal-PSC – jitqies bħala uffiċjal pubbliku.

Prattikament mhux qed neskludu l-pool, però mhux qed insemmu l-kelma "pool" għax qed inwessgħu ...

KARL GOUDER: Jien qed naqbel miegħek, Ministru, li hemm ċirkostanzi fejn il-kunsilli veru jsibu problemi biex isibu segretarju jew għax ma jkunx hemm nies biżżejjed fil-pool jew għal raġunijiet oħra.

Il-proposta tiegħi kienet se tkun prattikament dak li għamilt int fi klawsola 5 oriġinalment, li l-pool jibqa' hemmhekk, naraw kif nagħmlu biex insaħħuh, imma jekk ikun hemm bżonn kunsill jista' jagħżel lil xi ħadd barra mill-pool.

JOSÉ HERRERA: Inbiddluha biex tkun ċara.

Minflok ma titneħħa l-kelma "pool" ngħidu "mingħajr preġudizzju għall-eżistenza tal-pool".

Jekk ikun hemm xi ħadd barra mill-pool li sindku jew kunsill għandu fiduċja fih, għaliex m'għandux jappuntah?

KARL GOUDER: Allura trid tbiddel il-paragrafu (a) tal-emenda għal klawsola 5.

JEAN CLAUDE MICALLEF: Onor. Gouder, jekk qed nifhem sew int qed tgħid li ladarba tiġi eżawrita l-possibbiltà li wieħed ikun jista' jagħżel lil xi ħadd mill-pool, imbagħad tidħol fis-seħħ din is-soluzzjoni, li allura kunsill jista' jdur fuq id-Direttur Ġenerali u jitolbu li jsib persuna denja ...

KARL GOUDER: Però inti tista' tagħżel xi ħadd minn barra l-pool bil-patt li n-nies l-oħrajn – jien ma nafx bl-amment x'għandek bżonn biex tikkwalifika li tkun parti mill-pool – ikollhom l-istess kwalifiki.

(Interruzzjonijiet) L-importanti li jkunu like with like.

KARL GOUDER: Biex tidħol fil-pool qed nassumi li jrid ikollok numru ta' kwalifiki.

Jien qed naqbel li nistgħu nagħżlu persuni li mhumiex qegħdin fil-pool, sakemm jgħaddu mill-iskrutinju tad-Direttur Ġenerali eċċ., imma bil-patt li dawn in-nies li nagħżlu jkollhom l-istess kwalifiki tan-nies li hemm fil-pool.

JOSÉ HERRERA: Jekk ikun hemm nies magħżula barra mill-pool irid ikollhom almenu l-istess kwalifiki.

Hija ċara.

IS-SUR MARIO FAVA: Il-kwalifiki diġà qegħdin hemmhekk.

Li nistgħu nagħmlu huwa li nżidu l-kliem "mingħajr preġudizzju għall-pool ta' persuni għal dan il-għan", biex inħalluh hemmhekk.

KARL GOUDER: Nixtieq li sserrħuli moħħi fuqha din.

Aħna qed ngħidu li jekk jien nixtieq inkun fil-pool, irid ikolli ċerti kwalifiki però jekk inti tagħżilni minn barra l-pool, xorta jrid ikolli l-istess kwalifiki.

KARL GOUDER: Mela se nħallu l-pool billi nżidu l-kliem "mingħajr preġudizzju għall-pool ta' persuni għal dan il-għan" u fuq il-kwestjoni tal-kwalifiki qed noqgħod fuqkom li se tkun kif qed ngħidu.

IS-SUR MARIO FAVA: Bħala Assoċjazzjoni m'għandix problema li ndaħħlu l-kliem "mingħajr preġudizzju għall-pool ta' persuni għal dan il-għan", però wieħed irid jifhem il-kuntest ta' din l-emenda.

Għandek diversi kunsilli lokali, mhux ftit, li joħorġu s-sejħa tlieta, erbgħa, ħames darbiet u mill-pool ma japplika ħadd.

Mela naħseb li rridu nagħtu kas ukoll il-fatt li ma jistax ikun li jkollok kunsilli lokali ostaġġi għal nies li qegħdin ġo din l-iskema u fl-istess waqt ma jridux ikunu segretarji eżekuttivi.

Għaldaqstant minkejja li l-pool minnha nfisha għandha skadenza – jiġifieri mhux qed nara l-urġenza jew il-bżonn daqstant li wieħed iżid il-kliem "mingħajr preġudizzju għall-pool ta' persuni għal dan il-għan", għaliex xorta waħda l-pool għandha skadenza – huwa importanti li jkun hemm din l-alternattiva għall-kunsilli lokali li jistgħu jaħtru segretarju eżekuttiv minn sors ieħor.

KARL GOUDER: M'għandix problema.

JOSÉ HERRERA: Sur President, se nerġa' nressaq l-emenda għal klawsola 5 u se nżidu l-kliem "u mingħajr preġudizzju għall-pool stabbilit għal dan il-għan" fis-subartikolu (3):

"A" Il-klawsola 5 għandha tiġi sostitwita b'dan li ġej:

"Emenda tal-artikolu 49 tal-Att prinċipali.

L-artikolu 49 tal-Att prinċipali għandu jiġi emendat kif ġej:

(a) is-subartikolu (3) tiegħu għandu jiġi sostitwit b'dan li ġej:

"(3) Is-Segretarju Eżekuttiv għandu jkun uffiċjal pubbliku waqt il-qadi ta' dmirijietu, li jkun magħżul skont dawk il-proċeduri u kriterji stabbiliti mid-Direttur bl-approvazzjoni tal-Kummissjoni għas-Servizz Pubbliku, u mingħajr preġudizzju għall-pool stabbilit għal dan il-għan.";

(b) fis-subartikolu (4) tiegħu l-kelma "il-Ministru" għandha tiġi sostitwita bil-kelma "id-Direttur";

(ċ) is-subartikolu (5) tiegħu għandu jiġi sostitwit b'dan li ġej:

Dan il-bord għandu jkun bord statutorju ta' mhux inqas minn tliet (3) persuni."; u

(d) is-subartikolu (6) tiegħu għandu jiġi emendat kif ġej:

(ii) l-ewwel proviso tiegħu għandu jiġi mħassar;

(iii) fit-tieni proviso tiegħu, il-kelma "wkoll" għandha tiġi mħassra.".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għal klawsola 5 kif imressqa u moqrija mill-Ministru.

L-Emenda "A" għaddiet nem. con.

IĊ-CHAIRPERSON: Il-mistoqsija hija klawsola 5 kif emendata.

Klawsola 5, kif emendata, għaddiet nem. con. u ġiet ordnata ssir parti mill-Abbozz ta' Liġi.

Klawsola 6 – Emenda tat-Tieni Skeda li tinsab mal-Att prinċipali.

IĊ-CHAIRPERSON: Rimarki?

JOSÉ HERRERA: Sur President, klawsola 6 qed temenda l-mapep tal-lokalitajiet taż-Żurrieq u Ħal Safi li jinsabu fit-Tieni Skeda tal-Att dwar Gvern Lokali.

Hemm triq kbira u wiesgħa li qiegħda taqsam żewġ lokalitajiet li qabel ma kenitx meqjusa bħala triq prinċipali, allura l-manutenzjoni tagħha kienet taħt ir-remit tal-kunsilli lokali.

Peress li l-manutenzjoni tagħha tiswa eluf kbar ta' ewro u l-kunsilli ma kellhomx il-fondi għaliha, iż-żewġ kunsilli lokali konfinanti mat-triq talbu li din tiġi meqjusa triq arterjali ħalli xogħlijiet straordinarji fuqha jsiru mill-Ministeru responsabbli mill-public works.

IĊ-CHAIRPERSON: Nistieden lis-Sur Michael Cohen biex jintervjeni.

Il-permess ingħata

IS-SUR MICHAEL COHEN (Konsulent fis-Segretarjat Parlamentari għall-Kunsilli Lokali): Wara xogħlijiet li saru minn Infrastructure Malta, li wessgħu t-triq u ġabuha fl-istat li hi, iż-żewġ kunsilli lokali ngħaqdu flimkien u ħasbu li jkun aħjar li r-responsabbiltà tal-manutenzjoni taqa' f'idejn Infrastructure Malta u tiġi klassifikata bħala triq distributorja.

Hemm proċess biex dan isir u fil-fatt il-proċess sar kollu.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 6.

Klawsola 6 għaddiet nem. con. u ġiet ordnata ssir parti mill-Abbozz ta' Liġi.

KLAWSOLA ĠDIDA 7

IĊ-CHAIRPERSON: Il-Ministru.

JOSÉ HERRERA: Sur President, nitlob il-permess biex inressaq Klawsola Ġdida 7 għall-Ewwel Qari.

L-Iskrivana tal-Kumitat qrat in-nota marġinali u din il-klawsola tqieset li nqrat l-Ewwel Darba skont l-Ordni Permanenti Nru 101.

JOSÉ HERRERA: Sur President, nipproponi t-Tieni Qari ta' Klawsola Ġdida 7:

"B" Minnufih wara klawsola 6 għandha tiżdied din il-klawsola ġdida li ġejja:

"Emenda tal-artikolu 70 tal-Att prinċipali.

Fis-subartikolu (2) tal-artikolu 70 tal-Att prinċipali, il-kliem "mid-data tal-laqgħat." għandhom jiġu sostitwiti bil-kliem "mid-data tal-laqgħat:" u minnufih wara għandu jiġi miżjud dan il-proviso ġdid li ġej:

"Iżda tali laqgħat jistgħu jsiru b'mod ieħor permezz ta' direttiva maħruġa mid-Direttur wara konsultazzjoni mal-Assoċjazzjoni, u din il-miżura għandha tittieħed biss f'ċirkostanzi eċċezzjonali.".".

Sur President, hawnhekk qed nitkellmu fuq dawk iż-żewġ laqgħat ġenerali li jsiru biex jiġi approvat il-baġit, fejn il-liġi tgħid li jrid ikun hemm il-pubbliku mistieden, eċċ. Hawn ukoll, fiċ-ċirkostanzi tal-lum dawn ma jistgħux isiru, allura qed nagħtihom id-dritta biex is-seduti jsiru barra mill-uffiċċju amministrattiv.

Ovvjament jiġu vetted mid-Direttur Ġenerali.

IĊ-CHAIRPERSON: Grazzi.

(Onor. Membri: No) Il-mistoqsija hija li Klawsola Ġdida 7 tkun moqrija t-Tieni Darba.

Il-mozzjoni għaddiet nem. con. u Klawsola Ġdida 7 ġiet moqrija t-Tieni Darba.

JOSÉ HERRERA: Sur President, nipproponi li din il-Klawsola Ġdida 7 tkun tifforma parti mill-Abbozz ta' Liġi.

IĊ-CHAIRPERSON: Grazzi.

(Onor. Membri: No) Il-mistoqsija hija li Klawsola Ġdida 7 tkun tifforma parti mill-Abbozz ta' Liġi.

Klawsola Ġdida 7 għaddiet nem. con. u ġiet ordnata ssir parti mill-Abbozz ta' Liġi.

KLAWSOLA ĠDIDA 8

IĊ-CHAIRPERSON: Il-Ministru.

JOSÉ HERRERA: Sur President, nitlob il-permess biex inressaq Klawsola Ġdida 8 għall-Ewwel Qari.

JOSÉ HERRERA: Sur President, nipproponi t-Tieni Qari ta' Klawsola Ġdida 8:

"Ċ" Minnufih wara klawsola 7 għandha tiżdied din il-klawsola ġdida li ġejja:

"Emenda tal-artikolu 48 tal-Att prinċipali.

Minnufih wara s-subartikolu (3) tal-artikolu 48 tal-Att prinċipali għandu jidħol is-subartikolu (4) ġdid kif ġej:

"(4) Kull laqgħa li saret minn xi Kunsill Lokali mhux fil-binja amministrattiva tal-Kunsill fil-perjodu tal-pandemija, mill-perjodu dikjarat Stat ta' Emerġenza Nazzjonali dwar Raġunijiet tas-Saħħa, m'għandhiex titqies bħala laqgħa tal-Kunsill miżmuma bi ksur ta' liġi.".".

Ħassejt li kelli nagħmilha għax kienu żminijiet eċċezzjonali.

Kien hemm kważi lockdown u ħafna mill-kunsilli ma setgħux joperaw għax kien hemm kunsilliera li huma vulnerabbli jew għandhom 'il fuq minn 64 sena eċċ., allura ffunzjonaw kif setgħu jiffunzjonaw.

Naturalment in stretto jure dawk il-laqgħat li ma sarux skont il-liġi għax ma kellhomx il-vires, u allura d-deċiżjonijiet tagħhom, għalkemm mhumiex nulli abinizio, imma huma annullable, tista' ssir azzjoni biex tiddikjarahom bħala ultra vires.

Din mhijiex kwestjoni kriminali, allura ma japplikax il-prinċipju ta' lex non abet oculus retro.

Din hija kwestjoni amministrattiva, kwestjoni proċedurali, u allura inti tista' tagħmel liġi retroattiva.

IĊ-CHAIRPERSON: Grazzi.

(Onor. Membri: No) Il-mistoqsija hija li Klawsola Ġdida 8 tkun moqrija t-Tieni Darba.

Il-mozzjoni għaddiet nem. con. u Klawsola Ġdida 8 ġiet moqrija t-Tieni Darba.

JOSÉ HERRERA: Sur President, nipproponi li din il-Klawsola Ġdida 8 tkun tifforma parti mill-Abbozz ta' Liġi.

IĊ-CHAIRPERSON: Grazzi.

(Onor. Membri: No) Il-mistoqsija hija li Klawsola Ġdida 8 tkun tifforma parti mill-Abbozz ta' Liġi.

Klawsola Ġdida 8 għaddiet nem. con. u ġiet ordnata ssir parti mill-Abbozz ta' Liġi.

KLAWSOLA 3 (Posposta aktar kmieni fil-Kumitat)

IĊ-CHAIRPERSON: Rimarki?

Nistieden lill-Inġ.

Mark Muscat biex jintervjeni.

Il-permess ingħata.

INĠ.

MARK MUSCAT (Konsulent tal-Ministru José Herrera): Sur President, meta għamilna din il-klawsola dwar il-bye-laws tlaqna minn prinċipju partikolari; jekk tibda mill-Att dwar Gvern Lokali, Kap. 363, u tmur fuq l-avviżi legali, issib li hemm listi twal ta' avviżi legali, u jekk jien irrid inkun naf fuq avviż legali partikolari, pereżempju f'San Ġiljan, irrid immur mil-lista.

Ta' warajha, jekk nitkellmu fuq Ħ'Attard, ma nafx fejn insibha, jekk hijiex qiegħda hemmhekk jew le.

Allura meta qed nagħmlu din il-general application l-ewwel nett qed nippruvaw niġbru l-liġijiet li jikkonċernaw suġġett wieħed flimkien biex niffaċilitaw il-ħajja liċ-ċittadin li jekk mill-Mellieħa mar jgħix Birżebbuġa, u jrid ikun jaf il-bye-law dwar suġġett partikolari, ma jridx iqatta' nofstanhar jipprova jsib taħt liema linja ta' bye-law qiegħda u jekk teżistix, imma jmur fuq il-general application u jsib il-Mellieħa jew Birżebbuġa.

Jekk mhijiex qiegħda hemm ifisser li m'hemmx.

It-tieni, meta bdew joħorġu numru ta' bye-laws li huma simili bdejna naraw ċerti regoli amministrattivi li jvarjaw, min jimxi mod u min jimxi mod ieħor.

Hawn ukoll, resident fil-komunità jħoss li r-regolamenti amministrattivi għandhom ikunu l-istess kemm jekk joqgħod ġol-Mellieħa u kemm jekk joqgħod ġo Birżebbuġa.

Allura b'dawn l-emendi qegħdin ngħinu lir-resident billi imur fejn imur jgħix, se jsib li l-operazzjoni amministrattiva hija dejjem l-istess.

Skoprejna wkoll li ġieli jkun hemm kunsill li jitħajjar idaħħal xi regolament simili għal dak ta' kunsill ieħor għax jara li huwa tajjeb għalih ukoll.

Allura hawnhekk qed isibu liġi li qiegħda hemmhekk by general application li qed tispjegalhom is-sistema amministrattiva.

Issa jekk iridu jdaħħluha, fejn iridu jdaħħluha u liema applikazzjoni jridu jagħmlu, dik imbagħad hija responsabbiltà tal-kunsill.

Aħna ma nidħlux fiha.

Ħadd ma jidħol fiha.

Però l-parti amministrattiva, l-aktar parti li tieħu żmien, fejn il-liġi li tkun il-ħin kollu ġejja u sejra biex nikkoreġuha, dik tkun diġà lesta, għaliex qiegħda fil-post.

Jiġifieri hawnhekk qegħdin ngħinu lil ċerti kunsilli li jkunu żgħar.

Ejjew nieħdu bħala eżempju l-bye-laws dwar ir-riklamar.

Ir-regoli dwar il-permessi li jrid ikollhom, u meta jridu jiċċekkjaw ma' Trasport Malta jew ma' xi awtorità oħra, qegħdin stabbiliti għax huma ekwivalenti għal kulħadd.

Kwestjonijiet oħra dwar kemm iridu jagħmlu, kemm iridu jitolbu ħlas, eċċ., huma kompetenza tal-kunsill għax hu jaf kif se jattira dan ix-xogħol.

Imma hekk inkunu għamilna l-parti amministrattiva li ħafna kunsilli ma jkunux jafu x'tinvolvi, fost affarijiet oħra li jridu jimxu skont il-permess tal-ippjanar, jew skont il-permess ta' Transport Malta.

Dawn ir-regolamenti għal applikazzjoni ġenerali nkunu tfajniehom hemmhekk, imbagħad f'idejn il-kunsilli individwali biex idaħħlu l-partijiet li jinteressaw lilhom.

Din tiffaċilita l-ħajja, speċjalment tal-kunsilli żgħar għax jekk il-kunsill ta' Ta' Sliema jrid jagħmilha, pereżempju, u għandu fejn jagħmilha, dak jista' jinvesti ħin għax jaf li se jkollu a good return, imma jekk ikun kunsill żgħir, bħal pereżempju tal-Għasri, dan m'għandux ir-riżorsi finanzjarji biex joqgħod jagħmel ir-riċerka.

Allura qiegħda hemm, se jħares lejha, mhux se jdaħħal ir-rati li għandu l-Kunsill Lokali ta' Ta' Sliema għax kieku ħadd mhu se jmurlu, imma jista' jdaħħal ir-rati tajbin għall-Għasri.

JOSÉ HERRERA: Bażikament wieħed irid japrezza li l-iskop tal-liġi mhuwiex biex wieħed inaqqas il-kompetenza jew il-ġuriżdizzjoni tal-kunsill indikat, imma biex jagħmilhielu aktar faċli u aktar spedjenti biex joħroġ ċerti bye-laws.

Din mhux se tolqot il-bye-laws kollha.

Id-dritt tal-kunsill lokali li jagħmel bye-laws se jibqa' hemm mill-bidu sal-aħħar.

Anzi, meta tiġi xi bye-law quddiemi, fejn tidħol kompetenza, minflok ma nagħti interpretazzjoni ristrettiva tal-liġi nħobb nagħtiha interpretazzjoni estensiva.

Meta titkellem fuq gvern dejjem għandek tinterpreta favur il-kompetenzi u mhux kontra l-kompetenzi.

Dik hija l-pożizzjoni li nara jien.

Kif jista' jikkonferma l-Inġ.

Muscat, kellna żewġ bye-laws li l-parir dwarhom kien li ma jistgħux isiru, imma jien bgħatthom lura lid-Dipartiment biex jaraw jekk jistgħux jagħmluhom jekk ibiddlu xi partijiet minnhom.

L-idea tiegħi hija li nsaħħaħ il-poteri tal-kunsilli lokali f'dan ir-rigward.

Però l-aktar ħaġa li ddejjaqhom lill-kunsilli hija li hemm proċess pjuttost fit-tul, allura b'dan il-mod jistgħu jkunu aktar spediti.

L-Onor.

Gouder qed jiddejjaq ftit għax jista' jkun hemm materja li fin-natura tagħha hija kompetenza tal-kunsill, jien għamilt general application u llimitajt il-kriterji.

Veru tajtu għażla, però forsi ma ħallejtlux id-diskrezzjoni bla limitu li kellu qabel.

L-argument tiegħu huwa li fejn illum għamilt demarcation line, forsi dak inaqqas xi ftit mill-kompetenza tal-kunsill.

Għalhekk, qed jissuġġerixxi li din tkun fakultattiva.

Ma nafx x'inhuma l-kummenti tagħkom.

IĊ-CHAIRPERSON: Is-Sur Natalino Attard.

IS-SUR NATALINO ATTARD: Din kienet diskussa fuq livell ministerjali u l-Ministru xtaq li jara kif nistgħu mhux biss inħaffu l-proċess tal-bye-laws għall-kunsilli lokali, imma li jkollhom mezzi oħrajn kif jistgħu jdaħħlu aktar finanzjament.

Dak kien il-punt ta' tluq.

Meta morna għal-liġi sibna li diġà kien hemm provdut għar-regolament tal-general application.

Allura ħarisna lejn il-bye-laws kollha li diġà ħarġu, rajna x'inhuwa dak li japplika b'mod ġenerali u għamilniehom by general application, imbagħad qed inħallu lill-kunsilli lokali li jdaħħlu l-ispeċifikazzjonijiet tagħhom.

Fil-fatt, diġà għandna numru minnhom li dorniehom.

Prattikament m'aħniex qed innaqqsu, imma qed niffaċilitaw il-mod kif il-kunsilli lokali jistgħu jgħaddu bye-law.

IĊ-CHAIRPERSON: Grazzi.

L-Onor.

Veru li jista' jkun hemm bye-laws li jkunu by general application u jista' jkun li kunsill, biex jagħmel ħajtu eħfef jew għax ma jkollux riżorsi, juża dik il-general application u jbiddel biss l-ammonti speċifiċi għalih.

M'għandix problema.

Imma jista' jkun li hemm kunsill ieħor li jrid jagħmel bye-law totalment differenti, u dik xorta se taqa' taħt id-Direttorat.

Kulma qed ngħid jien huwa li tibqa' fakultattiva.

Ħallu lill-kunsilli jiddeċiedu huma.

Wara kollox jekk kunsill ikun se jagħmel bye-law li ma treġix totalment, xorta din se tgħaddi għand id-Direttur Ġenerali biex jiċċekkjaha.

Dak biss qed ngħid jien.

IĊ-CHAIRPERSON: Grazzi.

L-Onor.

JEAN CLAUDE MICALLEF: Jien qed nifhem l-ispjega tal-Onor.

Gouder u ċertament, bħall-Ministru, nagħraf il-ġenwinità tagħha.

Biss se nġib eżempju prattiku ta' liġijiet amministrattivi li se jkunu across the board u mbagħad il-kunsill lokali sta għalih li jkun jista' jemendahom u jirrappreżenta aktar in-neċessitajiet speċifiċi tal-lokalità fl-iskedi li jiġu annessi magħhom.

Se nagħti eżempju fid-Distrett Elettorali tiegħi, li l-Ministru jaf bih u forsi aktar minn ħaddieħor għandu l-esperjenza għaliex jiltaqa' ma' dawn il-problemi fid-diversi dekasteri.

F'Marsaxlokk u f'Marsaskala għandek il-problema tal-karrijiet tad-dgħajjes u dgħajjes abbandunati, kif hemm f'San Ġiljan li ċertament tafu ferm aktar minna, Onor. Gouder.

Jiġifieri se jkollok sitwazzjoni problematika komuni għal kunsilli oħra, però jaf għandek parkeġġ mod, jew inkella wieħed forsi se jmur għal miżati, jidħol fl-aspett finanzjarju, imma n-neċessità speċifika ta' Marsaskala, ta' Marsaxlokk u ta' San Ġiljan se tkun qed tiġi riflessa fl-iskedar li se jkun qed isir separatament minn xulxin.

Imma l-iskop tar-regolamentazzjoni amministrattiva … (Interruzzjonijiet) Però fil-każ li xi ħadd jibqa' jħalli inkonvenjent u jħalli karru, għandek bye-law komuni għal kullimkien.

KARL GOUDER: Imma għaliex?

Dak hu l-punt tiegħi.

JEAN CLAUDE MICALLEF: Aħna qed ngħidu li mhux xi ħadd li qiegħed Marsaxlokk ikun qed jiġi stmat mod, u xi ħaddieħor li joqgħod San Ġiljan jiġi stmat mod ieħor.

Allura huwa tajjeb li inti għandek ċerta ekwità, imma mbagħad mill-aspett l-ieħor għandek l-ispeċifikazzjoni dettaljata fl-iskeda.

Sinċerament naqbel ma' kif ġiet preżentata, u nħossni ferm aktar komdu li … (Interruzzjonijiet)

KARL GOUDER: Din ma konniex qbilna fuqha qabel?

Għalfejn erġajna tellajnieha?

IS-SUR MICHAEL COHEN: Primarjament id-dritt li kunsill lokali jagħmel bye-law se jibqa' hemm, mhux se jintmiss.

Hija kwestjoni ta' proċedura li tinbidel.

Il-fatt li jkollok dritt li tagħmel bye-law ma jfissirx li m'għandux ikollok proċedura ta' kif taddatta.

Però biex inżid mal-punt tal-Onor.

Micallef, għandek sitwazzjoni fejn aktar milli kwestjoni ta' kemm se tħallas miżata biex tpoġġi l-karru, hija kwestjoni ta' multi.

Ma jistax ikun li f'dan il-pajjiż jekk inti teħel multa fuq parkeġġ ta' karru f'Marsaxlokk tħallas €10 u jekk teħel multa f'Birżebbuġa tħallas €15!

Hemmhekk hemm bżonn ikun hemm ċerta koerenza u allura trid tagħti gwida lill-kunsill lokali.

KARL GOUDER: Jekk ikollok dik il-kwestjoni, li f'Birżebbuġa jkollok multa ta' €10 u f'Marsaskala jkollok multa ta' €15, x'se tagħmel?

Hawnhekk se tħassar dak li jiddeċiedi kunsill lokali u jiddeċiedi l-Gvern.

IS-SUR MICHAEL COHEN: Aħna naqblu fuq il-multi?

IS-SUR MICHAEL COHEN: Jekk se tipparkja ħażin il-Kalkara l-multa hija €23 u jekk se tipparkja ħażin il-Belt il-multa hija €23 ukoll.

KARL GOUDER: Jien qed ngħidlek dwar il-proċedura.

IS-SUR MICHAEL COHEN: Għalhekk għandu jkun hemm proċeduri ta' kif ċertu bye-laws għandhom ikunu regolati.

Mill-bqija jekk kunsill lokali jridx jadotta dik il-bye-law jew le hija deċiżjoni tiegħu.

Imma ladarba jadottaha, irid ikun hemm konformità.

KARL GOUDER: Kif inhija bħalissa?

Il-kunsilli jiddeċiedu huma?

IS-SUR NATALINO ATTARD: Bħalissa qed jingħad hekk:

"(2) Minkejja d-dispożizzjonijiet tas-subartikolu (1) ..."

– Is-subartikolu (1) qed jagħti l-poter li kunsill lokali jista' jagħmel, jemenda jew jirrevoka byelaws. –

"… ta' dan l-artikolu, il-Ministru jista' taħt l-artikolu 72 jagħmel regolamenti għal applikazzjoni ġenerali għall-istess għanijiet li Kunsill jista' jagħmel bye-laws taħt dan l-Att u dawk ir-regolamenti għandhom, għall-finijiet ta' dan l-Att u ta' kull liġi oħra, jitqiesu li huma bye-laws li jkunu saru mill-Kunsilli kollha ...".

Illum hija aktar drakonjana għax dak li jagħmel il-Ministru jrid japplika bilfors għall-kunsilli lokali kollha.

IS-SUR NATALINO ATTARD: Qed ngħid x'tgħid il-liġi llum.

KARL GOUDER: Skużani, il-liġi ma tgħidx kif qed tgħid int imma tgħid li l-Ministru jista' jiddeċiedi t-topics fuqiex il-kunsilli lokali jistgħu jagħmlu l-bye-laws.

Ovvjament jekk jien sindku ma nistax nagħmel bye-law fuq kemm se ndaħħal taxxa, pereżempju, imma hemm erbgħa jew ħames topics li fuqhom il-Ministru jiddeċiedi li jistgħu jsiru bye-laws, u jien bħala sindku nagħmel bye-laws fuqhom.

Ovvjament l-ewwel irrid immur għand id-Direttur biex jġu vetted, u veru li hemm proċedura naqra twila, imma l-liġi hekk qiegħda, ċjoè li l-kunsill imbagħad, skont dawk is-suġġetti – li huma multi, eċċ. – jiddeċiedi hu.

Issa qed ngħidu bil-kontra.

Qed ngħidu li jista' jkun hemm ċertu areas minn dawk il-bye-laws li se nħassruhom u se jiddeċiedi l-Gvern.

Dak li qed ngħidu.

Ħa nġibuhom kollha l-istess.

IS-SUR NATALINO ATTARD: Dawk se jitħassru għaliex illum il-ġurnata jekk il-Ministru se jgħaddi bye-laws by general application u kunsill diġà għandu bye-laws fuq dik il-materja, m'hemmx proċedura biex dawk il-bye-laws li kien diġà għadda jitħassru biex jiġu japplikaw dawk li joħorġu by general application.

Allura qed indaħħlu dik il-proċedura.

KARL GOUDER: Sur Direttur, huwa proprju dan li jbeżżagħni.

X'jiġifieri l-Ministru jgħaddi bye-law by general application jekk għandek kunsilli li għandhom bżonnijiet differenti?

Jekk trid tilħaq kompromess, jien qed ngħid li l-Ministru jista' jagħmel dummy bye-laws.

Kif qal is-Sur Muscat, jista' jkun li għandek kunsill żgħir, li m'għandux ir-riżorsi, li jara li l-bye-law tal-Ministru fuq tali suġġett hija tajba għal-lokalità tiegħu u jaddottaha kif inhija.

Imma jista' jkollok kunsilli oħrajn li jridu jagħmluha differenti u inti issa qed tgħidli li ma jistgħux.

L-INĠ.

MARK MUSCAT: Kif għedt fil-bidu, ejja nħarsu ftit lejn ir-residenti li jużaw dawn il-bye-laws, mhux il-kunsilli.

Il-liġijiet qegħdin hemm għal min qiegħed jużahom.

Il-kunsilli jagħmluhom, imbagħad aħna rridu nimxu magħhom.

L-ewwel idea hija li niffaċilitaw il-ħajja, biex anke n-nies jagħtu iżjed ...

KARL GOUDER: Sur Muscat, ma naqbilx miegħek.

L-ewwel prinċipju mhuwiex dak.

L-INĠ.

MARK MUSCAT: Il-liġijiet mhux għan-nies qegħdin?!

KARL GOUDER: Inti qed tgħidli: Ejja niffaċilitaw kif ir-residenti jistgħu jsibu l-bye-laws eċċ. ...

L-INĠ.

MARK MUSCAT: Mhux importanti dik?

Imma l-ewwel prinċipju mhux dak.

L-ewwel prinċipju huwa li l-kunsilli jkollhom l-indipendenza tagħhom u jieħdu d-deċiżjonijiet tagħhom.

Issa, jekk hemm problema biex wieħed ifittixha online eċċ., nirranġaw il-mod kif wieħed jista' jsiba, imma mhux nissagrifikaw il-prinċipju kruċjali tal-indipendenza tal-kunsilli għax ikun aħjar biex ir-residenti jsibu bye-law.

JOSÉ HERRERA: Nista' nifhem ukoll l-argument tal-Onor.

Qed jgħid li m'għandix nużurpa l-poteri tiegħi ma' dawk tal-kunsill f'materja li taqa' taħt kompetenza tal-kunsill minħabba dak li jidhirli li huwa għall-ġid taċ-ċittadin.

Hu qed jgħid li l-kunsilli qegħdin għall-benefiċċju taċ-ċittadini, però hemm ċerta materja li hija reserved għall-kunsilli.

Qed jgħidli: Se tneħħi d-diskrezzjoni tal-kunsilli għax tħoss li huwa għall-ġid taċ-ċittadin li tagħmel dawk il-bye-laws?

Dik jarawha l-kunsilli, mhux inti, jekk hijiex a benefiċċju taċ-ċittadini.

Nifhmu però dak l-argument, la aħna qed naffermaw il-prinċipju ta' sussidjarjetà.

Issa nixtieq li nkomplu naqraw l-artikolu rilevanti tal-liġi prinċipali.

IS-SUR NATALINO ATTARD: L-artikolu 34 tal-Kap.

363 jgħid hekk:

(1) Kunsill Lokali jista' jagħmel, jemenda jew jirrevoka bye-laws sabiex jaqdi l-funzjonijiet tiegħu u sabiex iħares u jnaqqas inkonvenjenzi fil-lokalità tiegħu u sabiex idaħħal aktar fondi minn dawk allokati lilu taħt l-artikolu 55."

KARL GOUDER: Dak huwa l-prinċipju.

Imbagħad ikompli hekk:

"(2) Minkejja d-dispożizzjonijiet tas-subartikolu (1) ta' dan l-artikolu, il-Ministru jista' taħt l-artikolu 72 jagħmel regolamenti għal applikazzjoni ġenerali għall-istess għanijiet li Kunsill jista' jagħmel bye-laws taħt dan l-Att u dawk ir-regolamenti għandhom, għall-finijiet ta' dan l-Att u ta' kull liġi oħra, jitqiesu li huma bye-laws li jkunu saru mill-Kunsilli kollha:

Iżda kull regolamenti bħal dawk jistgħu jagħmlu biss dispożizzjonijiet ġenerali u jkunu bla ħsara għall-għemil ta' byelaws oħra minn xi Kunsill għall-istess għan li jagħmlu dispożizzjonijiet speċjali għal-lokalità tiegħu.".

Dan huwa dak li qed tgħid il-liġi llum.

JOSÉ HERRERA: Mela dan ifisser li bażikament il-Ministru jista' jagħmel liġi by general application li jinkombi fiha l-prinċipji li jkunu ħarġu minn diversi bye-laws, he standardises them, jagħmel skedi u mbagħad il-kunsilli japplikaw l-iskedi.

Ladarba dan il-poter qiegħed hemm diġà – il-Parlament għamilha l-liġi – jien teknikament stajt nuża dak il-provvediment u noħroġ avviż legali biex nagħmel general application.

Minflok ma qed nagħmlu hekk, qed nagħmlu emenda fil-liġi prinċipali.

Jimporta nistaqsik xi ħaġa, Sur Attard?

Ladarba l-liġi diġà tipprovdi dan, x'inhuwa l-iskop li qed indaħħluh f'din l-emenda?

KARL GOUDER: Għax tridu tiċċentralizzaw!

IS-SUR NATALINO ATTARD: Naħseb li dan huwa l-punt kruċjali.

KARL GOUDER: Aħjar tħalluha kif inhi.

IS-SUR NATALINO ATTARD: Id-diffikultà li għandna llum hija li meta jiġuna kunsilli lokali biex jgħaddu bye-laws, bħal pereżempju dwar ir-riklamar, u l-Ministru ma jkunx għamilha by general application, irridu ngħadduhom mill-proċess kollu.

Fil-fatt, illum il-ġurnata rajna liema huma dawk il-bye-laws fuq l-istess suġġett li għaddew diversi kunsilli biex il-Ministru jagħmilhom by general application.

L-ewwel proviso tas-subartikolu 34(2) se jibqa' hemm, mhux se jitneħħa.

Qed nipproponu li jidħol it-tieni proviso.

U r-raġunijiet għat-tieni proviso huma tnejn.

(Interruzzjonijiet)

JOSÉ HERRERA: Din hija liġi li għaddiet mill-Parlament.

IĊ-CHAIRPERSON: Hekk hu.

JOSÉ HERRERA: Mhux qed naqblu, m'hemmx x'tagħmel.

Ejja nieħdu vot fuqha din.

KARL GOUDER: Hija daqshekk diffiċli biex tħalli l-għażla?

Jekk trid niedħu vot, neħduh.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 3.

Klawsola 3 għaddiet u ġiet ordnata ssir parti mill-Abbozz ta' Liġi.

KLAWSOLA 4 (Posposta aktar kmieni fil-Kumitat)

IĊ-CHAIRPERSON: Rimarki?

"D" Fi klawsola 4, minnufih wara l-kliem "wara konsultazzjoni mal-Assoċjazzjoni" għandhom jidħlu l-kliem "u dan biss f'ċirkostanzi eċċezzjonali".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għal klawsola 4 kif imressqa u moqrija mill-Ministru.

L-Emenda "D" għaddiet nem. con.

IĊ-CHAIRPERSON: Il-mistoqsija hija klawsola 4 kif emendata.

Klawsola 4, kif emendata, għaddiet nem. con. u ġiet ordnata ssir parti mill-Abbozz ta' Liġi.

Klawsola 1 – Titolu fil-qosor.

IĊ-CHAIRPERSON: Rimarki?

Fi klawsola 1 il-kliem "l-Att tal-2020 li jemenda l-Att dwar Gvern Lokali (Emenda Nru 2)" għandhom jiġi sostitwiti bil-kliem "l-Att tal-2020 li jemenda l-Att dwar Gvern Lokali".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda verbali għal klawsola 1 kif imressqa mill-Ministru.

L-emenda verbali għaddiet nem. con.

IĊ-CHAIRPERSON: Il-mistoqsija hija klawsola 1 kif emendata verbalment.

Klawsola 1, kif emendata verbalment, għaddiet nem. con. u ġiet ordnata ssir parti mill-Abbozz ta' Liġi.

IĊ-CHAIRPERSON: Rimarki?

Fit-Titolu l-kliem "Att sabiex ikompli jemenda l-Att dwar Gvern Lokali" għandhom jiġi sostitwiti bil-kliem "Att sabiex jemenda l-Att dwar Gvern Lokali".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda verbali għat-Titolu kif imressqa mill-Ministru.

L-Emenda verbali għaddiet nem. con.

IĊ-CHAIRPERSON: Il-mistoqsija hija t-Titolu kif emendat verbalment.

It-Titolu, kif emendat verbalment, għadda nem. con. u ġie ordnat isir parti mill-Abbozz ta' Liġi.

IĊ-CHAIRPERSON: Il-Ministru.

JOSÉ HERRERA: Sur President, nipproponi li l-Kumitat jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

IĊ-CHAIRPERSON: Hawn qbil?

Fuq mozzjoni tal-Ministru għall-Wirt Nazzjonali, l-Arti u l-Gvern Lokali l-Kumitat qabel li jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

Il-Kumitat qabel ukoll li l-President tal-Kumitat għandu jirrapporta lill-Kamra li l-Abbozz ta' Liġi msejjaħ "Att sabiex jemenda l-Att dwar Gvern Lokali, Kap. 363" għadda mill-Kumitat b'emendi.

Fis-6.34 p.m. id-diskussjoni fi stadju ta' Kumitat ta' dan l-Abbozz ta' Liġi ġiet konkluża u l-Kumitat aġġorna.


KUMITATI TAL-KAMRA TAD-DEPUTATI

KUMITAT PERMANENTI GĦALL-KONSIDERAZZJONI TA' ABBOZZI TA' LIĠI AĠĠUNT

AVVIŻ LILL-

Onor. Silvio Schembri, Ministru għall-Ekonomija u l-Industrija

Onor. Carmelo Abela, Ministru fi ħdan l-Uffiċċju tal-Prim Ministru

Onor. Clyde Caruana, Ministru għall-Finanzi u x-Xogħol

Laqgħa Nru 36

L-Erbgħa, 9 ta' Diċembru 2020, fit-3.00 p.m.

L-Onor.

Anthony Agius Decelis, President tal-Kumitat għall-Konsiderazzjoni ta' Abbozzi ta' Liġi Aġġunt, javża li l-Kumitat se jiltaqa' nhar l-Erbgħa, 9 ta' Diċembru 2020, fit-3.00 p.m. fil-Kamra tal-Kumitati fil-Parlament b'din l-aġenda:-

Konferma tal-Minuti;

Abbozz Nru 164 – Abbozz ta' Liġi dwar l-Iskrinjar Nazzjonali tal-Investiment Dirett Barrani – Ministru għall-Ekonomija u l-Industrija.

7 ta' Diċembru 2020 SKRIVAN TAL-KAMRA

Proceedings, agenda, minutes and transcripts of the parliamentary committees kuna


KUMITAT PERMANENTI GĦALL-KONSIDERAZZJONI

TA' ABBOZZI TA' LIĠI AĠĠUNT

(Rapport Uffiċjali u Rivedut)

Laqgħa Nru 36

L-Erbgħa, 9 ta' Diċembru, 2020

Stampat fl-Uffiċċju tal-Iskrivan

Prezz €2.50

TA' ABBOZZI TA' LIĠI AĠĠUNT

Laqgħa Nru 36

L-Erbgħa, 9 ta' Diċembru, 2020

Il-Kumitat iltaqa' fil-Parlament, il-Belt Valletta, fit-3:09 p.m.

Il-Minuti tal-Laqgħa Nru 35 li saret fis-7 ta' Diċembru, 2020 ġew ikkonfermati.

ABBOZZ TA' LIĠI DWAR L-ISKRINJAR NAZZJONALI TAL-INVESTIMENT DIRETT BARRANI

Skont riżoluzzjoni fis-Seduta Nru 398 tat-Tlieta, 10 ta' Novembru 2020, il-Kumitat iltaqa' biex jikkonsidra dan l-Abbozz ta' Liġi.

Klawsola 2 għaddiet nem. con. u ġiet ordnata ssir parti mill-Abbozz ta' Liġi.

Klawsola 3 – Applikabilità tal-Att.

L-Onor.

JOSEPH ELLIS: Sur President, fejn qed tintuża l-kelma "skrinjar" nissuġġerixxi li tintuża l-kelma "skrutinju" għaliex il-kelma "skinjar" naraha tistona żżejjed.

Din hija kwestjoni ta' semantika Maltija għaliex fis-sustanza xorta nkunu qegħdin ngħidu l-istess ħaġa.

SILVIO SCHEMBRI (Ministru għall-Ekonomija u l-Industrija): M'għandix problema.

Qiegħda "skrinjar" biex inkunu aktar in line mad-definizzjoni.

IĊ-CHAIRPERSON: Nistieden lil Dr Chris Cilia biex jintervjeni.

Il-permess ingħata.

DR CHRIS CILIA: Onor. Ellis, ir-regolament Ewropew diġà huwa tradott bil-lingwa Maltija u fit-traduzzjoni tal-istess regolament kull fejn hemm il-kelma "screening" għandna l-kelma "skrinjar".

Allura biex ma jkunx hemm distinzjoni bejn x'qed jingħad f'din il-liġi u fir-regolament Ewropew, żammejna l-istess kelma.

IĊ-CHAIRPERSON: Grazzi.

L-Onor.

CLAUDIO GRECH: Sur President, jien kont iċċekkjajt u kif qed jgħid Dr Cilia, hemm ftit tad-distinzjoni għaliex il-kelma "skrutinju" naħseb li lanqas biss tapplika għal din il-liġi għaliex dan huwa pure screening.

Bażikament wieħed ikun qiegħed iħares a priori lejn investiment li qed isir, jiġifieri ma nistgħux nagħtu l-impressjoni li qegħdin nagħmlu xi review.

Jiġifieri dan l-uffiċċju mhux se jkun qed jagħmel review ta' dak l-investiment imma se jkun qed jagħmel l-iscreening tiegħu, skont id-Direttiva li tapplika għalina diġà u sa fejn naf jien, din id-Direttiva diġà hija tradotta wkoll.

IĊ-CHAIRPERSON: Onor. Ellis, komdu li mmexxu hekk?

JOSEPH ELLIS: Iva, immexxu hekk.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 3.

Klawsola 3 għaddiet nem .con. u ġiet ordnata ssir parti mill-Abbozz ta' Liġi.

Klawsoli 4, 5, 6 u 7 għaddew nem .con. u ġew ordnati jsiru parti mill-Abbozz ta' Liġi.

Klawsola 8 – Proċeduri tal-Bord.

IĊ-CHAIRPERSON: Rimarki?

L-Onor.

CLAUDIO GRECH: Il-ħatra taċ-Chairperson taqa' taħt il-provisions tal-public appointments hux hekk?

SILVIO SCHEMBRI: Le, ma naħsibx, għaliex dan mhuwiex Bord regolatorju.

CLAUDIO GRECH: Ma jidhirlix li huwa limitat …

SILVIO SCHEMBRI: B'mod naturali huwa regolatorju, imbagħad jekk ikun hemm qbil li rridu nżidu fil-lista tal-awtoritajiet regolatorji, il-liġi tagħtina dik il-fakultà.

Però nkunu rridu nemendaw l-iskeda tal-liġi l-oħra biex tkun tinkludi dan il-Bord.

Sal-lum il-ġurnata dak mhux qiegħed hemm, però kif qed jgħidli l-Ministru Carmelo Abela, f'dak il-każ mhux din il-liġi trid temenda imma nżidu mal-iskeda tal-tal-liġi l-oħra .

CLAUDIO GRECH: Il-Gvern għandu intenzjoni li jemendaha din biex ikollna streamlining tal-funzjonijiet?

SILVIO SCHEMBRI: M'għandix problema li tiġi diskussa meta tkun se tiġi emendata dik il-liġi, però dak mhuwiex l-iskop ta' din il-liġi.

Mill-bqija m'għandix problema li niddiskutuha.

CLAUDIO GRECH: Jekk m'iniex sejjer żball, qed nifhem li l-Uffiċċju Nazzjonali għall-Iskrinjar tal-Investiment Dirett Barrani twaqqaf u qed jopera, hux hekk?

SILVIO SCHEMBRI: Hekk hu.

IĊ-CHAIRPERSON: Nistieden lis-Sur Mario Galea biex jintervjeni.

Il-permess ingħata.

IS-SUR MARIO GALEA (Chairperson, National FDI Screening Office): L-Uffiċċju twaqqaf għaliex għalkemm l-EU Regulation kienet effettiva mill-11 ta' Ottubru, mill-Unjoni Ewropea kienu tawna parir li nibdew l-iscreening minn April.

Ovvjament kien perjodu fejn konna qegħdin nikkomunikaw mal-Unjoni Ewropea bħala warming up għall-11 ta' Ottubru, imbagħad mill-11 ta' Ottubru 'l quddiem bdejna bl-iscreening mechanism proprju, jiġifieri l-applikazzjonijiet bdew jitpoġġew fuq il-mekkaniżmu tal-iscreening tal-Unjoni Ewropea.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 8.

Klawsola 8 għaddiet nem. con. u ġiet ordnata ssir parti mill-Abbozz ta' Liġi.

Klawsoli 9, 10, 11 u l-Iskeda, 12, 13 u 14 għaddew nem. con. u ġew ordnati jsiru parti mill-Abbozz ta' Liġi.

Klawsola 15 – Xoljiment ta' investimenti.

IĊ-CHAIRPERSON: Rimarki?

L-Onor.

CLAUDIO GRECH: Sur President, xtaqt li l-Ministru jispjega ftit il-miżura drastika tax-xoljiment għaliex il-liġi donnu ma tidħolx fid-dettall ta' kif għandu jsir.

Wieħed jifhem li hija pjuttost kumplessa meta tiġi biex tasal għall-miżura drastika tax-xoljiment.

Xtaqt allura nkun naf l-ispirtu ġenerali ta' kif qed jitħaddem dan il-mekkaniżmu f'pajjiżi oħra fejn ilu li daħal u kif qegħdin taraw li se jitħaddem b'mod prattiku jekk wieħed jasal għal dik it-tip ta' sitwazzjoni.

IĊ-CHAIRPERSON: Grazzi.

SILVIO SCHEMBRI: Forsi s-Sur Mario Galea jista' jispjega ftit ħalli aktar milli titwieġeb din il-mistoqsija per se, nagħtu daqsxejn spjegazzjoni dwar kif jaħdem il-proċess tal-iscreening, jiġifieri li jkollok lista, tħabbatha mal-kumplament tal-pajjiżi Ewropej u tara x'jista' jiġri u x'ma jistax jiġri.

Għall-benefiċċju ta' dan il-Kumitat, naħseb tajjeb li wieħed ikun jaf eżattament kif qed jitħaddem dan il-proċess, x'jiġri f'każijiet –hopefully ikunu rari, kif kollox qed jindika – fejn jista' jkun hemm xoljiment u liema huma dawk il-każijiet.

IS-SUR MARIO GALEA: L-ewwel nett biex proġett imur għall-iscreening irid ikun hemm tliet fatturi: l-ewwel fattur huwa meta l-Ultimate Beneficial Owner (UBO) ma jkunx mill-Unjoni Ewropea; it-tieni fattur huwa li l-attività tkun waħda minn dawk elenkati fl-Artikolu 4 tar-Regolament; u t-tielet fattur huwa li jrid ikollu a long lasting relationship ma' Malta.

Meta bdejna l-iscreening, fl-assenza ta' liġi ovvjament bdejna nutilizzaw il-Malta Business Registry (MBR), li kien qed jibgħatilna l-mergers and acquisitions (M&As) ta' dawk il-kumpaniji kollha fejn il-UBO ma kienx minn pajjiż tal-Unjoni Ewropea u bdejna narawhom.

Fl-istess ħin dan serva wkoll ta' taħriġ għas-service providers għaliex bdejna nitkellmu magħhom dwar xi jridu jirranġaw.

Fil-fatt, hemm xi klawsoli, anke fit-template tal-MFSA, li issa rridu nirranġawhom għaliex huma naqra incomplete jew overlapping ma' dak li hemm fir-Regolament.

Mela bdejna nitkellmu b'mod regolari mas-service providers u sal-lum rajna madwar għaxar proġetti li kellna bżonn nidħlu ħafna aktar fid-dettall dwarhom.

Fir-realtà qabel il-11 ta' Ottubru informajna lill-Kummissjoni Ewropea dwar xi erbgħa minnhom u qalulna li nistgħu mmexxu għaliex ma kienx hemm problemi.

Imbagħad kellna xi tnejn oħra li għalkemm ma kinux jaqgħu taħt ir-regoli tal-iscreening, informajna lill-pajjiż fejn kienet qed issir l-operation.

Kif tafu, ikun hawn ħafna kumpaniji li jirreġistraw f'Malta minħabba taxxa iżda l-operation ma ssirx Malta u allura jekk issir fl-Unjoni Ewropea u taqa' taħt l-artikolu 4, aħna xorta ninformaw lil dak il-pajjjiż biex jara jekk iridx jagħmel screening ta' dik l-activity jew le.

S'issa bgħatna tliet applikazzjonijiet bl-iscreening mechanism.

Waħda kienet ta' kumpanija li tagħmel id-drones, oħra kienet ta' kumpanija li tagħmel trading ta' petroleum products u l-oħra kienet ta' kumpanija ta' security IT.

L-aktar ħaġa importanti hija li nistabbilixxu rapport tajjeb mas-service providers.

Din il-liġi se tgħinna ħafna għaliex se titfa' wkoll l-onus li japplikaw fuq is-service providers u b'hekk se nkunu aktar koperti minn kif qegħdin illum, fejn qed nirċievu l-informazzjoni mill-MBR.

Sur President, fir-rigward tax-xoljiment ta' investiment, irid ikun hemm ħafna steps li saru jew ma sarux biex wieħed jasal għalih, bħal pereżempju fil-każ li s-service provider ma jkunx informana bil-proġett, which is very unlikely.

Ħafna mis-service providers Maltin huma responsabbli, jiġifieri ħadd mhu se jirriskja, għaliex jekk klijent ikollu problema jista' anke jieħu passi kontra s-service provider.

Ovvjament irid ikun informana li tkun saret it-transaction ħalli aħna nevalwawha però jekk xi ħadd ma informaniex, – ejja ma nidħlux fil-mertu ta' jekk hux bona fide jew le – aħna xorta nagħmlu evalwazzjoni tal-proġett.

Naħseb l-aktar ħaġa importanti aktar mir-regolamentazzjoni ta' good order, eċċ. hija d-due diligence.

Aħna għandna żewġ kumpaniji Ingliżi li jagħmlu d-due diligence, waħda qisha aktar fuq bażi preliminari u l-oħra tidħol ħafna aktar fil-fond.

Madanakollu anke jekk is-service provider ma jkunx informana u d-due diligence ma jkunx tajjeb, il-proġett m'aħniex se nwaqqfuh.

Jiġifieri mhux se nużaw il-liġi biex intellfu xi ħaġa li tkun tajba għall-pajjiż.

Jekk ma jkunx bona fide, inkunu tajnieh ammont ta' chances biex jirregolarizza l-pożizzjoni tiegħu, u anke hemmhekk kif qegħdin taraw fil-liġi, hemm provvedimenti biex neżoneraw ukoll lil min ma kellux tort.

Jiġifieri jekk ultimately niġu biex inxolju l-investiment, – li ma tantx nara possibbiltà li jiġi xolt – se niżguraw li l-interessi ta' min ikun bona fide jkunu siguri wkoll.

Ejja ngħidu jkun hemm partnership bejn kumpanija Maltija u kumpanija barranija; jekk se nxoljuh għaliex ma nkunux nafu bih qabel u d-due diligence joħroġ veru ħażin u rridu nwaqqfu l-investiment, ovvjament hemm il-passi neċessarji, anke fil-liġi, biex l-interessi ta' min hu bona fide jiġu secured ukoll.

IĊ-CHAIRPERSON: Grazzi.

L-Onor.

CLAUDIO GRECH: Dwar ix-xoljiment, s'hemmhekk fhimt u qed naqbel, imma teknikament kif qegħdin taraw li jsir?

IS-SUR MARIO GALEA: Ovvjament jiddependi mit-transaction.

Ejja nieħdu eżempju ipotetiku; ejja ngħidu li għandek xi ħadd barrani u xtara biċċa art, mingħajr ma qalilna, u din qed tmiss eżatt mal-airfield u tista' tkun ta' theddida għas-sigurtà tal-Ajruport Internazzjonali ta' Malta.

Hemmhekk tista' tieħu passi biex tirrexindi l-kuntratt tal-art.

Ovvjament trid tmur il-qorti u tieħu l-passi biex tirrexindi.

Imma jekk it-transaction tkun transfer of shares, tista' twaqqaf dak it-transfer of shares u jerġgħu jmorru lura għand min kien il-venditur ta' qabel.

CLAUDIO GRECH: Fil-każ ta' investitur li jkun diġà beda jopera qabel ma tidħol fis-seħħ din il-liġi però jikkwalifika skont it-tliet kriterji li inti semmejt, jekk dak jiġi biex jagħmel investiment addizzjonali se jaqa' taħtha din il-liġi?

Ovvjament il-fatt li l-investiment ikun expansion jew continuation huwa avvanz għaliex għandek it-track record.

Jiġifieri that is easy għaliex għandek track record li huwa għaddej.

IĊ-CHAIRPERSON: Grazzi.

L-Onor.

JOSEPH ELLIS: Dan l-uffiċċju se jagħmel screening tal-investimenti kollha li diġà saru f'Malta jew inkella se jibda jħares minn mindu daħal fis-seħħ ir-Regolament 'il quddiem?

IS-SUR MARIO GALEA: Fil-provisions tar-Regolament Ewropew hemm indikat li jistgħu jiġu screened biss proġetti li bdew sitt xhur qabel il-11 ta' Ottubru.

Issa dawk huma kollha screened, jiġifieri aħna sal-lum ...

JOSEPH ELLIS: Jiġifieri mill-11 ta' April ta' din is-sena 'il quddiem.

IS-SUR MARIO GALEA: Imma jekk ikunu diġà screened ma tistax tidħol l-Unjoni Ewropea.

Jiġifieri l-Unjoni Ewropea tista' tidħol biss fejn proġett ma jkollux l-approvazzjoni tal-iscreening office ta' Malta.

Aħna minn April 'il quddiem kollha skrinjajniehom u dawk li għandhom approval l-Unjoni Ewropea mhux se tidħol fuqhom.

JOSEPH ELLIS: Jekk fhimtu tajjeb dan l-Abbozz ta' Liġi, fi kwalunkwe każ il-Kummissjoni Ewropea m'għandhiex l-aħħar kelma, l-aħħar kelma hi tal-Istat Membru.

Jiġifieri skont ir-Regolament, kif fhimtu jien, kulma għandha l-Kummissjoni Ewropea huwa advisory role.

IS-SUR MARIO GALEA: Imma ovvjament jekk l-Unjoni Ewropea tagħmillek ċerti kondizzjonijiet, trid teħodhom into serious consideration.

JOSEPH ELLIS: Dażgur, imma legalment l-aħħar kelma hija tal-Istat Membru mhux tal-Kummissjoni.

IS-SUR MARIO GALEA: Legalment iva, imma ovvjament fil-proċess tara anke x'qalu pajjiżi oħrajn.

Jien nara xenerju li fil-fatt diġà għaddejna minnu.

Aħna kellna madwar tliet proġetti li għamilnielhom ħafna mitigating measures.

Pereżempju jekk kumpanija se topera f'xi ħaġa li mhux fil-pajjiżi kollha hija legalizzata, dik għamilnielha provvedimenti li tista' topera biss f'pajjiżi fejn dak il-prodott huwa legalizzat.

Għamilna provvedimenti oħrajn li jissalvagwardaw l-ambjent.

Imbagħad fejn kellna xi dubju għedna li l-permess huwa validu għal sena u wara sena it will be reviewed.

Jiġifieri nistgħu nagħmlu ħafna mitigating measures, u hemmhekk jidħlu l-kummenti tal-Unjoni Ewropea.

Il-kummenti tal-Unjoni Ewropea teħodhom bħala mitigating measures għall-proġett.

Xi ħaġa li xtaqt inżid hi li aħna rridu nużaw id-diskrezzjoni tagħna fuq is-setturi għaliex hemm setturi li daħħluhom pajjiżi li għalihom jagħmlu differenza kbira filwaqt li għalina ma tantx jagħmlu differenza.

Insemmi, pereżempju, il-food.

Għal ċerti pajjiżi tal-Iskandinavja this is very critical minħabba li fix-xitwa l-baħar ma jkunx aċċessibbli għalihom.

Jekk jiġi Ċiniż Malta u jrid jiftaħ ristorant Ċiniż, mhix xi ħaġa critical għal Malta, jiġifieri mhux se nżommuh, imma jekk tiġi kumpanija biex tixtri l-Malta Dairy Products (MDP) hemmhekk iva, hija critical għal Malta.

Jiġifieri f'settur li hu sensittiv għall-Unjoni Ewropea rridu nużaw naqra d-diskrezzjoni tagħna dwar liema huma verament dawk l-investimenti li jistgħu jħallu impatt.

Pereżempju fil-qasam tal-food kellna wieħed li ried ikabbar ix-shrimps; bix-shrimps u mingħajrhom ngħaddu, jiġifieri it's not critical.

IĊ-CHAIRPERSON: Grazzi.

L-Onor.

JOSEPH ELLIS: Dwar il-kwestjoni tax-xoljiment li qajjem l-Onor.

Grech, hawnhekk hawn referenza għal meta investiment jiġi ddikjarat xolt, imma f'dan l-Abbozz ta' Liġi fejn hemm il-poter li l-Uffiċċju jista' jxolji investiment?

Jekk investiment jiġi ddikjarat xolt, hemm anke riperkussjonijiet kostituzzjonali.

DR CHRIS CILIA: Nirreferik għas-subklawsola 15(2) fejn jingħad li l-Uffiċċju għandu s-setgħa li jibda kull proċeduri ...

JOSEPH ELLIS: Imma dik is-subklawsola tagħmel referenza għall-Kodiċi ta' Organizzazzjoni u Proċedura Ċivili.

Bir-rispett kollu lejn kulħadd, dan qisu kannol bla krema għaliex sa fejn naf jien, fil-Kodiċi ta' Organizzazzjoni u Proċedura Ċivili, jiġifieri l-Kap.

12 tal-Liġijiet ta' Malta, u inti tafu aktar minni dak il-Kapitolu Dr Cilia, imkien m'hemm speċifikat li uffiċċju li għadu ma jeżistix jista' jxolji xi investiment.

DR CHRIS CILIA: Il-proviso ta' klawsola 14 jgħid hekk:

"Iżda jekk l-investitur barrani ma jissodisfax il-kundizzjonijiet imposti mill-Uffiċċju fiż-żmien preskritt, l-Uffiċċju għandu jipprojbixxi jew ixolji l-investiment dirett barrani.".

Jiġifieri s-setgħa toħroġ minn din il-liġi stess.

JOSEPH ELLIS: Nimmaġina li mbagħad l-Uffiċċju jrid jippreżenta rikors ġuramentat, hux hekk?

Qed nistaqsi għax huwa daqsxejn vag dan il-proviso.

DR CHRIS CILIA: Vera, però r-realtà hi li dan qed jaħseb għal dik is-sitwazzjoni fejn l-investitur ikun qabeż minn ġox-xibka qisu volutament; pereżempju jkun jaf li jmissu applika u m'applikax.

F'dak il-każ, ma tistax tħallih jopera għax tkun qisek qed tippremjah u allura trid ixxoljilu dak l-investiment.

JOSEPH ELLIS: Insemmi l-eżempju li ġab is-Sur Mario Galea, li xi ħadd xtara art ħdejn l-Ajruport Internazzjonali ta' Malta.

Ovvjament hemmhekk qed nitkellmu fuq investitur li mhuwiex minn pajjiż tal-Unjoni Ewropea u allura biex għamel dan l-investiment kellu jakkwista l-Acquisition of Immovable Property (AIP).

DR CHRIS CILIA: Mhux hekk!

Għalhekk it is unlikely li ...

JOSEPH ELLIS: Allura jekk dan akkwista l-AIP, imbagħad se xxoljilu l-kuntratt?

CLAUDIO GRECH: Qed nifhem x'inhi l-intenzjoni però fil-prattika, – insa l-eżempju ta' biċċa art għaliex naħseb dik hija l-aktar ħaġa faċli sa ċertu punt – fejn għandek a going concern ta' ċertu daqs, in-numru ta' impjegati se jkun kbir u allura jekk se xxolji l-investiment, il-ħaddiema se jispiċċaw l-injured party fil-proċess kollu.

Fil-fatt, jien qed nifhem li l-iscreening tagħmlu qabel – għalhekk huwa screening u mhux skrutinju jew review to an extent – biex kemm jista' jkun tipprova tilqa' minn qabel ma jsir dak it-tip ta' employment.

Għaldaqstant naħseb li fil-mod kif titħaddem, wieħed sussegwentement irid jara li jekk se jkollok ħaddiema li se jispiċċaw bħala injured parties fil-proċess għaliex is-service provider ikun laħaq impjega l-ħaddiema iżda m'għamilx in-notifiki rispettivi, għandu jkun hemm xi forma ta' sanction anke għall-finijiet ta' kif se jiġu milqutin il-ħaddiema, b'mod partikolari, biex dawn ikunu kkumpensati.

Jekk kellek xi ħadd li nnotifika, sar l-iscreening u ma tħalliex jibda l-proġett jew l-investiment, dik hija straightforward għaliex ma sarx, però x-xoljiment jiġi għaliex in-notifika ma tkunx saret, mhux hekk?

IS-SUR MARIO GALEA: Ejja ngħidu li ġiet kumpanija Ċiniża li trid tixtri l-STMicroelectronics, pereżempju.

Ovvjament l-iScreening Office se jara wkoll l-interessi ekonomiċi ta' Malta.

Kieku niġu verament f'każ ta' xoljiment, dan jiġri għaliex id-deal ma jkunx tajjeb għall-proġett, jiġifieri d-due diligence ikun veru ħażin, bħal pereżempju l-kumpanija Ċiniża tkun falluta u allura d-deal mhux se jkun tajjeb għal Malta.

Jiġifieri mhux se naqbdu u nagħmlu r-rixessjoni tal-investiment għaliex ma nnotifikawniex, imma jekk ikun hemm xi ħaġa veru ħażina l-ħaddiema xorta se jbatu.

Jiġifieri it is a very extreme measure u m'aħniex se nieħdu passi legali sempliċement għaliex xi ħadd ma jkunx informana.

Jekk ikun bona fide u l-investiment huwa tajjeb, nirregolarizzawh.

IĊ-CHAIRPERSON: Grazzi.

L-Onor.

JOSEPH ELLIS: Pereżempju jekk wieħed mill-mobile operators ta' Malta jiddeċiedi li jixtri t-teknoloġija tal-5G mingħand kumpanija li mhix mill-Unjoni Ewropea, dan l-Uffiċċju se jkollu kompetenza biex iwaqqaf tali akkwist?

IS-SUR MARIO GALEA: X'jiġifieri se jixtri t-teknoloġija?

Jekk jixtri teknoloġija biss ...

JOSEPH ELLIS: Speċifikajtlek; għedtlek il-5G.

IS-SUR MARIO GALEA: Imma jekk se jixtri t-teknoloġija biss ma jaqax taħt l-iscreening.

Mela jekk qed tgħidli kumpanija tat-telekomunikazzjoni Maltija għandha teknoloġija tal-5G u mbagħad għandek persuna miċ-Ċina li se tixtri dik il-kumpanija kollha, hemmhekk iva, isir screening għaliex għandek UBO, imma jekk għandek kumpanija Maltija li se tixtri s-servizz, dak mhuwiex investiment dirett barrani.

Hemmhekk ikun qed jinxtara s-servizz.

IS-SUR MARIO GALEA: Pereżempju l-Vodafone kellmuna qabel m'għamlu t-transfer of shares, però flimkien ftehemna li m'hemmx għalfejn isir screening għaliex għalkemm ix-shareholding mhux ġej mill-Ewropa, il-UBO huwa minn pajjiż membru tal-Unjoni Ewropea.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 15.

Klawsola 15 għaddiet nem. con. u ġiet ordnata ssir parti mill-Abbozz ta' Liġi.

Klawsola 16 għaddiet nem. con. u ġiet ordnata ssir parti mill-Abbozz ta' Liġi.

Klawsola 17 – Offiżi u penalitajiet amministrattivi.

IĊ-CHAIRPERSON: Rimarki?

L-Onor.

JOSEPH ELLIS: Sur President, f'din il-klawsola hawn referenza għall-"Awtorità" li naħseb trid tiġi l-"Uffiċċju".

Fil-fatt, fit-test Ingliż qiegħda korretta.

Nimmaġina l-ewwel ġiet miktuba bl-Ingliż, imbagħad tradotta bil-Malti.

Fil-fatt, aktar 'il quddiem, proprju fil-proviso għas-subklawsola (2), hemm il-kliem "jistgħu jkunu kompetenti lill-Uffiċċju skont dan l-Att".

SILVIO SCHEMBRI: Għandek raġun.

JOSEPH ELLIS: Xtaqt ukoll nistaqsi kif ġew stabbiliti l-multi u l'hekk imsejħin "pieni amministrattivi" u għaliex fis-subklawsola (3) hawn referenza għal "reat".

Kif jaf Dr Cilia, "reat" huwa xi ħaġa kriminali mentri hawnhekk qegħdin nitkellmu fuq pieni amministrattivi.

IĊ-CHAIRPERSON: Il-Ministru.

SILVIO SCHEMBRI: B'"reat" qed nifhem ksur ta' regola jew direzzjoni ta' dan l-Att.

IĊ-CHAIRPERSON: U l-pieni kif ġew stabbiliti?

SILVIO SCHEMBRI: Il-pieni huma bbażati fuq pieni amministrattivi f'liġijiet oħrajn, primarjament liġijiet relatati mal-ekonomija u ekonomija diġitali.

JOSEPH ELLIS: Nissuġġerixxi li l-kelma "reat" tiġi sostitwita bil-kelma "xorta ta' ksur" jew "nuqqas ta' osservanza".

DR CHRIS CILIA: Nistgħu nagħmluha "offiża".

Għaldaqstant nipproponi li klawsola 17 tiġi posposta.

IĊ-CHAIRPERSON: Hawn qbil?

Fuq mozzjoni tal-Ministru għall-Ekonomija u l-Industrija l-Kumitat qabel li klawsola 17 tiġi posposta.

Klawsola 18 – Dritt ta' appell.

IĊ-CHAIRPERSON: Rimarki?

SILVIO SCHEMBRI: Sur President, nipproponi din l-emenda:

"A" Klawsola 18 għandha tiġi emendata kif ġej:

(a) in-nota marġinali tagħha għandha tkun kif ġej:

"Dritt ta' appell.";

(b) fis-subklawsola (2) tagħha, minflok il-kelma "ippreżentatat" għandha tidħol il-kelma "ippreżentat"; u

(ċ) fis-subklawsola (2) tagħha, minnufih wara l-kliem "jekk ebda risposta ma tiġi ppreżentata" għandu jidħol il-kliem ", fi żmien tmint ijiem tax-xogħol".

IĊ-CHAIRPERSON: Grazzi.

L-Onor.

JOSEPH ELLIS: B'din l-emenda qegħdin tgħidu li r-risposta trid tiġi ppreżentata fi żmien tmint ijiem tax-xogħol minflok fi żmien 20 ġurnata?

SILVIO SCHEMBRI: Hekk hu.

JOSEPH ELLIS: Għaliex qed tiġi proposta f'dan it-terminu daqshekk qasir?

Naħseb qegħdin inkunu daqsxejn unfair ma' xi ħadd li jlaqqat multa ta' €100,000, pereżempju.

Anke 20 ġurnata ma tantx huwa xi żmien twil.

Allura għaliex inħasset il-ħtieġa li nitilqu minn 20 ġurnata, li huwa terminu standard, kif semma Dr Cilia, u nagħmluha tmint ijiem tax-xogħol?

Qegħdin ngħidu li: "L-intimat għandu jkollu d-dritt jippreżenta risposta bil-miktub fi żmien 20 ġurnata mid-data tan-notifika.

Sussegwentement għandu jiffissa data għas-smigħ fi żmien tmint ijiem ta' xogħol ..."

Mela hawnhekk x'qegħdin inbiddlu?

SILVIO SCHEMBRI: Tistgħu tagħtu spjegazzjoni dwar x'qegħdin inżidu hawnhekk?

JOSEPH ELLIS: Jien fhimt li r-risposta se tiġi fi żmien tmint ijiem ta' xogħol.

Qegħdin nikkomplikawha ħafna.

Jien naħseb li trid tiġi "Sussegwentement, it-tribunal għandu jiffissa data għas-smigħ fi żmien tmint ijiem tax-xogħol minn mindu jiskadi t-terminu għall-preżentata tar-risposta".

DR CHRIS CILIA: Le, naħseb trid tiġi "… mill-preżentata tar-risposta mill-intimat fil-limitu ta' żmien imsemmi, jew jekk l-ebda risposta ma tkun ġiet preżentata, mill-iskadenza ta' dak it-terminu...".

JOSEPH ELLIS: Eżatt.

Jien naħseb li l-kliem "mill-intimat fil-limitu taż-żmien imsemmi" huwa żejjed.

Bħalissa qiegħda "jew, jekk ebda risposta ma tkun ġiet ippreżentata, mill-iskadenza ta' dak iż-żmien".

DR CHRIS CILIA: Naħseb li sewwa qiegħda kif inhi.

SILVIO SCHEMBRI: Sur President, bil-paragrafu (a) tal-emenda se ndaħħlu n-nota marġinali u fil-paragrafu (b) għandna kwestjoni ta' ortografija u allura meta mbagħad niġu biex nirranġaw l-ortografija tal-Abbozz ta' Liġi, il-kelma "ppreżentata" tiġi miktuba kif suppost.

Mela dawk huma korrezzjonijiet li jistgħu jsiru mill-Iskrivan tal-Kamra u allura ladarba rrid nirtira l-emenda fil-paragrafu (ċ), nipproponi li l-emenda għal klawsola 18 tiġi rtirata.

IĊ-CHAIRPERSON: Hawn qbil?

L-Emenda "A" ġiet irtirata.

IĊ-CHAIRPERSON: Grazzi.

L-Onor.

JOSEPH ELLIS: Sur President, din hija klawsola standard.

Fil-liġi dwar l-Awtorità tal-Artijiet għandna l-istess klawsola.

Nibża' però li meta qegħdin nimponu fuq it-Tribunal terminu ta' sitt xhur biex jieħu deċiżjoni, qegħdin inpoġġu pressjoni żejda fuqu.

Sitt xhur, sakemm jiġi ppreżentat, issir in-notifika, issir risposta, probabbli jkun hemm eċċezzjonijiet preliminari ...

SILVIO SCHEMBRI: Iva, min-naħa l-oħra ma nistgħux inħalluha open-ended u t-Tribunal ma jkollux daqsxejn pressjoni.

Naħseb li sitt xhur huwa żmien raġonevoli ħafna.

F'dan il-pajjiż ma nistgħux nibqgħu għaddejjin bid-diskussjonijiet fuq tribunali u qrati, u dak li jkun jibqa' jistenna risposta.

Fl-opinjoni tiegħi, sitt xhur huwa żmien ġeneruż ħafna.

Xi forma ta' closure tal-affarijiet irid ikun hemm.

JOSEPH ELLIS: Kieku t-Tribunal għandu din il-liġi biss, kieku naqbel miegħek mija fil-mija, imma dan it-Tribunal ikollu l-kawżi tal-Awtorità tal-Artijiet u kawżi ta' ħafna entitajiet amministrattivi oħra.

SILVIO SCHEMBRI: Imma jekk hemm bżonn jiżdiedu r-riżorsi hemmhekk, jiżdiedu.

JOSEPH ELLIS: Naħseb li Dr Cilia japrezza dak li qed ngħid.

DR CHRIS CILIA: Naprezza u filwaqt li jien di principio niddejjaq li jiġu ffissati termini fuq il-qorti biex tlesti xogħolha, f'xi ħaġa kritika bħal din nemmen li huwa importanti li jkun hemm dak it-terminu ta' sitt xhur.

Il-qrati tagħna, anke b'mandat ta' inibizzjoni, illum imponejnielhom terminu ta' xahar.

Fi żmien xahar iridu jidegretaw.

Naħseb li kien żvilupp importanti ħafna għax qabel ġieli kien ikollna mandat ta' inibizzjoni li jdum is-snin ma jiġix degretat.

U f'xi ħaġa bħal din, aktar u aktar għax hemm anke forum Ewropew li ...

JOSEPH ELLIS: Biex inkunu ċari, il-kompetenza ta' dan it-Tribunal hija ristretta għal xi deċiżjoni meħuda skont il-klawsola 12, jiġifieri jekk dan l-Uffiċċju jordna x-xoljiment ta' investiment taħt il-klawsola 14, ma jistax imur quddiem dan it-Tribunal.

Imbagħad fil-paragfrafu (b) tas-subklawsola (1) qed ngħidu li t-Tribunal jista' jisma' anke oġġezzjonijiet magħmula minn xi persuna aggravata dwar xi piena amministrattiva.

Nimmaġina li rridu ngħidu appell kontra xi piena amministrattiva.

Imma aħna qegħdin ngħidu li l-unika oġġezzjoni li tista' ssir hija jekk l-Uffiċċju għandux jiddetermina jekk l-investiment dirett barrani għandux ikun soġġett għal screening.

DR CHRIS CILIA: U mill-pieni.

JOSEPH ELLIS: Iva, u mill-pieni.

Ma jidhrilkomx li kwalunkwe deċiżjoni meħuda minn dan l-Uffiċċju għandha tkunu soġġetta għal appell quddiem t-Tribunal?

Inkella se nispiċċaw li biex toġġezzjona għal xi deċiżjoni oħra, trid tmur quddiem il-Prim'Awla.

X'inhija r-raġuni li llimitajtu l-kompetenza tat-Tribunal għal xi deċiżjoni meħuda skont l-artikolu 12 biss?

IĊ-CHAIRPERSON: Nistieden lil Dr Chris Vella biex jintervjeni.

DR CHRIS VELLA: Fis-subklawsola 12(7) insibu li l-Uffiċċju jista' jikkundizzjona, jipprojbixxi jew ixolji investiment.

Ix-xoljiment huwa wieħed mill-funzjonijiet li hemm koperti bil-klawsola 12, apparti li jipprojbixxi u jikkundizzjona dak l-investiment.

Issa l-klawsola 15 tagħti l-fakultà lill-investitur li fi żmien 60 jum jipprova jieħu l-mezzi kollha min-naħa tiegħu sabiex ikun jista' jxolji investiment mingħajr il-bżonn ta' rikors il-qorti.

Imbagħad tmur rikors il-qorti.

JOSEPH ELLIS: Jiġifieri biex jiġi xolt investiment qegħdin ngħidu li jrid ikun imur kontra s-sigurtà u l-ordni pubblika ta' Malta.

DR CHRIS VELLA: Dik toħroġ mir-Regolament tal-Unjoni Ewropea, li ma seta' jsir ebda tweaking tiegħu.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 18.

Klawsola 18 għaddiet nem. con. u ġiet ordnata ssir parti mill-Abbozz ta' Liġi.

Klawsoli 19, 20 u 1 għaddew nem. con. u ġew ordnati jsiru parti mill-Abbozz ta' Liġi.

Fit-3.52 p.m. il-Kumitat ġie sospiż u rriżuma fl-3.55 p.m.

Klawsola 17 (Posposta aktar kmieni fil-Kumitat)

IĊ-CHAIRPERSON: Rimarki?

SILVIO SCHEMBRI: Sur President, nipproponi din l-emenda:

"B" Klawsola 17 għandha tiġi emendata kif ġej:

(a) fis-subklawsola (1) tagħha, il-kelma "L-Awtorità" għandha tiġi sostitwita bil-kelma "L-Uffiċċju"; u

(b) il-kelma "reat", kull fejn tidher, għandha tiġi sostitwita bil-kelma "offiża".

IĊ-CHAIRPERSON: Grazzi.

(Onor. Memrbi: No) Il-mistoqsija hija l-emenda għal klawsola 17 kif imressqa u moqrija mill-Ministru.

L-Emenda "B" għaddiet nem. con.

IĊ-CHAIRPERSON: Il-mistoqsija hija klawsola 17 kif emendata.

Klawsola 17, kif emendata, għaddiet nem. con. u ġiet ordnata ssir parti mill-Abbozz ta' Liġi.

It-Titolu għadda nem. con. u ġie ordnat isir parti mill-Abbozz ta' Liġi.

IĊ-CHAIRPERSON: Il-Ministru.

SILVIO SCHEMBRI: Sur President, nipproponi li l-Kumitat jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

IĊ-CHAIRPERSON: Hawn qbil?

Fuq mozzjoni tal-Ministru għall-Ekonomija u l-Industrija l-Kumitat qabel li jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

Il-Kumitat qabel ukoll li l-President tal-Kumitat għandu jirrapporta lill-Kamra li l-Abbozz ta' Liġi msejjaħ "Att sabiex jipprovdi għat-twaqqif ta' Uffiċċju li jkun magħruf bħala l-Uffiċċju Nazzjonali għall-Iskrinjar tal-Investiment Dirett Barrani, u għat-twettiq minn jew f'isem dak l-Uffiċċju ta' funzjonijiet regolatorji dwar il-mekkaniżmu ta' skrinjar ta' investimenti diretti barranin ġewwa Malta fuq bażi ta' sigurtà jew ordni pubblika, u biex jipprovdi għal ħwejjeġ anċillari jew konnessi ma' dan" għadda mill-Kumitat b'emendi.

Fit-3.57 p.m. id-diskussjoni fi stadju ta' Kumitat ta' dan l-Abbozz ta' Liġi ġiet konkluża u l-Kumitat aġġorna.


KUMITATI TAL-KAMRA TAD-DEPUTATI

KUMITAT PERMANENTI DWAR IL-KONTIJIET PUBBLIĊI

AVVIŻ

Laqgħa Nru 72

L-Erbgħa, 9 ta' Diċembru, 2020 fis-2:00 p.m.

L-Onor.

Beppe Fenech Adami, President tal-Kumitat dwar il-Kontijiet Pubbliċi, javża li l-Kumitat se jiltaqa' nhar l-Erbgħa, 9 ta' Diċembru, 2020 fis-2:00 p.m. fil-Kamra tal-Kumitati fil-Parlament b'din l-aġenda:-

Konferma tal-Minuti; u

Ezami tar-Rapport tal-Awditur Generali intitolat "An Investigation of Matters Relating to the Contracts awarded to Electrogas Malta Ltd. by Enemalta Corporation" – Preżentazzjoni ġenerali mill-Awditur Ġenerali dwar ir-rapport u l-konklużjonijiet tiegħu.

4 ta' Diċembru 2020 SKRIVAN TAL-KAMRA

Proceedings, agenda, minutes and transcripts of the parliamentary committees kon